
1. BILANŢUL MANDATULUI PREZIDENŢIAL 2007 - 2012
1.1  Mandatul unei ample reforme constituţionale

În anul 2008, celebrarea celei de a 50-a aniversări a Constituţiei din 4 octombrie 1958, expresia fundamentală a democraţiei franceze
, a avut o semnificaţie politică deosebită şi a marcat momentul adoptării uneia dintre cele mai ample reforme constituţionale. Generalul de Gaulle, cel care fundamentase Constituţia din 1958, în celebrul discurs de la Bayeux, spunea că a aprecia care este cea mai bună Constituţie necesită punerea unor întrebări esenţiale legate de destinaţia ei, cărui popor şi cărei epoci îi corespunde ea. În Piaţa Republicii, locul unde a prezentat public proiectul de reînnoire a statului, el atrăgea atenţia că acel moment istoric producea transformări ce vor schimba lumea, iar Franţa trebuia să fie în pas cu aceste provocări, conducătorii ei trebuind să dobândească aptitudinea de a decide şi de a acţiona politic conform acestor schimbări. Chiar şi pentru Generalul De Gaulle schimbările aduse de Constituţia din 1958 au impus, la rândul lor, alte transformări majore, realizate în anii 1962, 1963, 1969 - prin care au fost realizate schimbările produse de dispariţia sistemului colonial, s-a decis alegerea prin vot direct a Preşedintelui Republicii, au fost modificate datele sesiunilor parlamentare, a fost reformată activitatea Senatului şi a avut loc organizareai teritoriului francez în regiuni. Preşedinţii care l-au urmat, precum Jacques Chirac, Valéry Giscard d'Estaing, François Mitterrand, au continuat reforma constituţională. Georges Pompidou a fost primul preşedinte care a pus în discuţie contradicţia dintre prerogativele prezidenţiale şi durata mandatelor, propunând, fără să poată duce până la capăt, reducerea mandatelor de la 7 la 5 ani. Valéry Giscard d'Estaing a propus, în anul 1974, schimbarea condiţiilor de a sesiza Consiliul Constituţional, inclusiv de către 60 de deputaţi sau senatori. François Mitterrand a creat cadrul constituţional necesar pentru integrarea prevederilor comunitare, a permis crearea Curţii de Justiţie a Republicii şi a Consiliului Superior al Magistraturii. Jacques Chirac a adoptat 14 legi constituţionale referitoare la mandatul prezidenţial de 5 ani, organizarea descentralizată a Republicii, statutul penal al Preşedintelui, charta mediului, paritatea politică dintre femei şi bărbaţi. Ei au reechilibrat instituţiile statului crescând rolul Parlamentului şi au urmărit integrarea mai rapidă a Franţei în Uniunea Europeană.

Din anul 1958 şi până în prezent, în Franţa, au fost adoptate 24 de revizuiri ale Constituţiei, din care 19 după anii `90, fiecare din aceste revizuiri având o caracteristică aparte. Ele au modificat profund textul constituţional, practica instituţională şi politică
, majoritatea acestor schimbări reprezentând o actualizare a legii supreme  la exigenţele democraţiei moderne
. 

Principalele momente ale procesului revizuirii Constituţiei franceze reflectă principalele probleme politice, schimbările care au avut loc la nivelul  sistemului instituţional francez. Modificările Constituţiei au ţinut cont de schimbările contextului geostrategic legate de decolonizare, de construcţia spaţiului comunitar european. Prin aceste modificări au fost abrogate prevederile legate de posesiunile franceze din Africa, au fost introduse capitole noi referitoare la Uniunea Europeană (reforma din 25 iunie 1992) şi au fost adoptate prevederi legate de adoptarea tratatelor europene. Alte modificări au fost legate de apariţia unor noi nevoi societale referitoare la protecţia mediului (impuse de adoptarea Chartei Mediului), justiţie, organizarea descentralizată a statului (28 martie 2003), precum şi de statutul penal al şefului statului (23  februarie 2007). 

Reforma din 6 noiembrie 1962 a instituit alegerea Preşedintelui Republicii prin vot universal direct, ceea ce a reprezentat o ruptură cu întreaga istorie instituţională franceză de până atunci, atât cu parlamentarismul, cât şi cu un anume tip de prezidenţialism, identificabil în alte Constituţii europene. În acest context nou, alegerile prezidenţiale au devenit momentul forte al al exercitării democraţiei în Franţa. Partidele politice au fost confruntate cu exigenţa de a avea în cadrul lor un candidat prezidenţiabil, condiţie a existenţei lor politice reale şi a capacităţii lor de a realiza coaliţii electorale, mai ales în turul doi al alegerilor prezidenţiale. 


Reforma constituţională din anul 1974, a permis ca un număr de 60 de deputaţi sau 60 de senatori să înainteze Consiliului Constituţional o lege votată de Parlament, înaintea promulgării sale de către Preşedintele Republicii. Înaintea acestei reforme, doar şeful statului, premierul şi preşedinţii adunărilor deţineau acastă prerogativă. Această modificare a consolidat rolul Consiliului Constituţional, care a devenit instanţa aprecierii conformităţii legilor cu valorile constituţionale, dar a consolidat, de asemenea, rolul opoziţiei parlamentare. Deciziile Consiliului, care puteau respinge parţial sau în întregime textul legii, nu mai puteau fi obiectul unui recurs. Reforma din 8 iulie 1999 a făcut efectivă paritatea bărbaţi/femei în ceea ce priveşte accesul la mandatele electorale şi la funcţiile eligibile. Această schimbare a fost realizată prin elaborarea unei legi care a permis intrarea femeilor în proporţie mare în consiliile municipale. Pentru alegerile legislative, aceste schimbări au fost mult mai limitate. Reforma din anul 2000 a introdus mandatul prezidenţial de 5 ani, înlocuindu-l pe cel de 7 ani (introdus în anul 1973). Reforma a fost aplicată la alegerile prezidenţiale din anul 2002 şi a fost însoţită de modificarea calendarului electoral care a plasat alegerile prezidenţiale inaintea alegerilor legislative, cu scopul principal de a reduce riscul coabitărilor politice. Aceste modificări au antrenat schimbări importante în practica instituţională ceea ce a necesitat şi alte modificări. Aceste probleme au stat în centrul dezbaterilor referitoare la reforma constituţională din anul 2008.


Încă din timpul campaniei electorale din anul 2005, Nicolas Sarkozy a afirmat că vrea să adapteze instituţiile celei de a V-a Republici exigenţelor democraţiei moderne, vorbind despre conceptul de democraţie ireproşabilă care impunea un progres al acestor instituţii care ar trebuie să aibă o organizare exemplară, un echilibru exemplar al raporturilor dintre ele, să fie exemplare din punctul de vedere al protecţiei libertăţilor cetăţeneşti
. 

Reforma iniţiată era considerată o reformă intelectuală şi morală, împotriva mentalităţilor trecutului
. Se considera că instituţiile au un rol fundamental, întrucât ele reflectă societatea umană, determină evoluţia raţională a acesteia, reprezintă puntea de legătură dintre trecut şi viitor, o tentativă totdeauna perfectibilă de a pune în acord ordinea cu nevoia vitală de mişcare, răspunsul pe care fiecare popor îl dă la eterna problemă a puterii. Invocând autentica tradiţie gaullistă, Nicolas Sarkozy reafirma că Franţa are nevoie să fie guvernată, are nevoie de cele mai potrivite instituţii, capabile să susţină voinţa politică. Lunga criză provocată în timpul celei de a III-a şi a IV-a Republici de perioada războiului şi, ulterior, de regimul partidelor a pus în evidenţă nevoia de a stabili un nou contract social. 


Preşedintele aprecia că memoria istorică a avut şi are în continuare un rol esenţial şi se reamintea că regimul politic din perioada 1877-1958 a fost dominat de un multipartidism excesiv, de clivaje ideologice care au dus la o criză profundă, ceea ce impunea necesitatea unei puteri capabile a se impune pentru a restabili ordinea. Este o lecţie a istoriei care nu trebuie uitată, aceea că slăbirea statului devine un pericol pentru libertate. Preşedintele Franţei menţiona că istoria britanică a arătat că parlamentarismul, determinat de scrutinul uninominal, într-un singur tur, putea fi o soluţie prin afirmarea bipartidismului, prin arta de a obţine consensul ideologic, majorităţi stabile şi guverne puternice. În fapt, şeful partidului care a câştigat alegerile conduce guvernul şi parlamentul, separaţia puterilor fiind mai puţin prezentă. 

În discursul său, Preşedintele sublinia că reflecţia asupra unui nou model constituţional trebuie să facă apel la istoria şi cultura acelei naţiuni, întrucât instituţiile reflectă istoria popoarelor pentru care sunt create. Din această perspectivă, se afirma că Franţa are propria sa identitate, că ea este o construcţie politică, o unitate creată de un ideal naţional care a rezistat secolelor. Egalitatea în drepturi şi îndatoriri este cheia de boltă a unităţii franceze, dar în prezent ea a devenit foarte fragilă. Statul trebuie să aibă autoritatea să domine diversitatea de interese şi tendinţe. El arăta că în SUA naţiunea a făcut statul, dar în Franţa, statul a făcut naţiunea, el fiind principalul factor de modernizare şi progres, principalul agent al transformării sociale, catalizatorul reformelor intelectuale şi morale care au proiectat viitorul. În acest context, reforma instituţiilor statului a fost preambulul marilor schimbări. 

În acest moment de reînnoire a sistemului politic, Preşedintele considera esenţial a înţelege identitatea profundă a Franţei, faptul că ea a fost totdeauna caracterizată de pasiunea pentru libertate, pentru egalitate, de obsesia pentru unitate şi aspiraţia pentru diversitate, toate acestea fiind posibile într-un stat puternic şi într-o Republică indivizibilă. În Franţa, democraţia se leagă în mod fundamental de conceptul de suveranitate, indivizibilă ca naţiunea şi de conceptul de Republică, ceea ce a impus ca puterile statului să nu rivalizeze ci să coopereze, să se consolideze în mod echilibrat. În această ţară, diferit de statele federale sau mai liberale, statul a avut totdeauna un rol esenţial în promovarea libertăţii, a drepturilor omului, a unităţii naţiunii, dincolo de diviziunile politice, religioase. În Franţa, relaţia dintre stat şi cetăţean este foarte puternică, naţiunea fiind determinată de acţiunea democraţiei directe, ceea ce constituie moştenirea istorică a acestei ţări. 

În concluzie, se putea afirma că cea de a V-a Republică a inclus această istorie, depăşind problemele unor lupte politice excesive sau ale unui stat prea puternic care ignora cetăţeanul. Actualul Preşedinte reamintea că Generalul de Gaulle a avut geniul de a înţelege aceste legături istorice, de a lega voinţa politică de rolul instituţiilor Republicii, de a lansa această noutate politică a secolului XX: alegerea Preşedintelui prin vot universal direct. Astfel, a V-a Republică a salvat Republica, iar alternanţa politică a devenit un fapt politic normal, în care coabitarea să fie posibilă fără blocaje. Ea a creat posibilitatea ca Franţa să poată fi guvernată şi a acordat locul cuvenit politicului şi acţiunii marilor personalităţi politice. O întrebare esenţială era, aşadar, dacă ar fi trebuit schimbată a V-a Republică, ceea ce impunea o analiză a  caracteristicilor definitorii ale acestei forme unice, originale a democraţiei occidentale. În principal, afirmau specialiştii, ea era definită de respectarea unor principii esenţiale: un Preşedinte ales prin vot universal, direct; un executiv cu două părţi componente, una care conduce acţiunea guvernamentală, cealaltă de tip prezidenţial; un Guvern responsabil în faţa Parlamentului; nevoia asigurării stabilităţii guvernamentale; dreptul Preşedintelui de a apela la popor în caz de blocaj al instituţiilor; o justiţie independentă. În momentul prezentării proiectului de reformă, Preşedintele Nicolas Sarkozy, iniţiatorul reformei, sublinia că, în prezent, toate aceste principii au fost păstrate şi au devenit reale, toate instituţiile contribuind la întărirea autorităţii de stat. În acelaşi timp, a V-a Republică s-a schimbat radical astfel încât să răspundă timpului prezent dar să fie deschisă generaţiilor viitoare
. În acest context, redevenea actuală problema invocată de Generalul de Gaulle, cea a adecvării permanente a sistemului instituţional francez la transformările lumii contemporane. 


Această necesitate a revizuirii legii fundamentale avea rădăcini în istoria politică a Franţei. Constituţia franceză din 24 iunie 1793, prevedea în articolul 28 al Declaraţiei drepturilor omului (document ce a însoţit Constituţia), că un popor are totdeauna dreptul de a revedea, de a schimba Constituţia, întrucât o generaţie nu poate stabili legi pentru generaţiile viitoare, decât cu caracter limitat. Acest articol al primei Constituţii franceze avea meritul de a institui dreptul fundamental al poporului de a reforma Constituţia. Se recunoştea astfel că orice text de lege, inclusiv legea fundamentală, este produsul unui context politic, al unui raport de forţe existent la un moment dat, determinat de o anume situaţie economică şi socială, uneori chiar de influenţe externe. Mai mult decât atât, orice text putea avea dificultăţi de aplicare sau se putea confrunta cu noi situaţii care determinau o nouă rescriere a sa. 

În prezent, în Franţa, reforma Constituţiei se realizează în acord cu o procedură specială şi reprezintă un eveniment politic important, solemn, în istoria acestei naţiuni. Titlul XVI al Constituţiei din 4 octombrie 1958, articolul 89, se referă la procedura de revizuire, cu menţiunea că nicio revizuire nu poate aduce atingere integrităţii teritoriale, nici formei republicane de guvernământ. De asemenea, nicio revizuire nu se poate angaja sau adopta în timpul vacanţei Preşedinţiei sau în timpul aplicării articolului 16 referitor la puterile Preşedintelui în timp de criză. 


Titlul XVI al Constituţiei franceze care se referă la revizuirea ei prevede că iniţiativa de revizuire aparţine Preşedintelui Republicii, la propunerea Primului Ministru şi a membrilor Parlamentului. Proiectul sau propunerea de revizuire trebuie votată de cele două Camere ale Parlamentului, în termeni  identici. Revizuirea este definitivă după ce a fost aprobată prin referendum. Totuşi proiectul de revizuire nu este supus referendumului dacă Preşedintele decide să îl supună votului Parlamentului convocat în Congres (se menţionează explicit că Biroul Congresului este cel al Adunării Naţionale). În acest caz, proiectul de revizuire nu este aprobat decât dacă obţine votul a 3/5 din numărul total de voturile exprimate. Conform acestor prevederi, nicio procedură de revizuire nu poate fi angajată sau urmată dacă aduce atingere integrităţii teritoriale, iar forma republicană de guvernământ nu poate face obiectul unei revizuiri. 


Alegerea de a supune sau nu referendumului revizuirea se află, aşadar, în responsabilitatea Preşedintelui Republicii, iar această alegere este determinată de motive legate de oprtunitatea politică. Ea se impune mai ales atunci când modificările sunt importante pentru viitorul cetăţenilor. De exemplu, instituirea mandatului de 5 ani pentru Preşedinte s-a făcut prin referendum, dar majoritatea modificărilor mai tehnice au fost făcute prin adoptarea lor de către Congres, prin reuniunea comună a Adunării Naţionale şi a Senatului francez, cu 3/5 din numărul total de voturi. 

Nicolas Sarkozy a reamintit că programul electoral cu care a câştigat alegerile prezidenţiale în anul 2007 a avut ca idee centrală modernizarea Franţei, ceea ce a impus abordarea temei adaptării instituţiilor la transformările lumii şi societăţii. În prezent, afirma Preşedintele Nicolas Sarkozy, contextul politic este foarte diferit, întrucât legea electorală şi bipolarizarea politică, efect al alegerilor prezidenţiale desfăşurate prin vot direct, în două tururi, au creat condiţiile asigurării unor majorităţi parlamentare stabile.  


Imediat după alegeri a fost lansată propunerea constituirii Comitetului de reflecţie asupra modernizării şi reechilibrării instituţiilor celei de a V-a Republici, numit Comitetul Balladur, un for competent, pluralist şi înalt responsabil. Din Comitetul Balladur au făcut parte jurişti deosebiţi precum Jack Lang, Pierre Mazeaud, Guy Carcassonne, Olivier Schramek, etc. În discursul ţinut cu prilejul celei de a 50-a aniversări a celei de a V-a Republici
, Preşedintele Nicolas Sarkozy, reamintea tradiţia preşedinţilor francezi de a se adresa mediului academic, considerându-l un sprjin de neînlocuit, întrucât orice maturizare a demersului politic implica o consolidare a modului de a demonstra raţional deciziile politice. Comitetul de reflecţie asupra modernizării şi reechilibrării instituţiilor celei de a V-a Republici a avut în componenţa sa personalităţi politice de orientări diverse şi jurişti remarcabili în drept constituţional. 

În scrisoarea care stabilea misiunea acestui for, Preşedintele sublinia calităţile organizării actuale a instituţiilor Republicii, considerate a fi stabile şi puternice, aşa cum au fost ele gândite de generalul De Gaulle. El sublinia, de asemenea, că schimbările produse la nivel intern şi extern impun o reînnoire profundă, cetăţenii aşteptând mai multă transparenţă, mai multă dezbatere, mai mare simplitate, astfel încât acţiunea politică să fie în serviciul interesului general. Prima misiune a Comitetului era aceea de a reflecta asupra redefinirii relaţiilor dintre diferitele paliere ale executivului, asupra mijloacelor de reechilibrare a raporturilor dintre Parlament şi executiv. 

În discursul de inaugurare a lucrărilor Comitetului, Preşedintele a solicitat acordarea unei atenţii deosebite problemei prezidenţializării regimului, transparenţei şi mecanismelor de contrabalansare a puterii prezidenţiale, întăririi rolului Parlamentului, vitalităţii dezbaterii politice, consolidării opoziţiei, evoluţiei modului de scrutin etc. 

Principalele subiecte studiate de Comitet au fost aşadar cele legate de executiv: clarificarea rolurilor Preşedintelui Republicii, Primului Ministru; reforma dreptului de a adresa mesaje; îndrituirea puterii de a nominaliza persoane în funcţii publice importante; limitarea numărului de mandate prezidenţiale; candidatura la alegerile prezidenţiale; structura guvernului; cabinetele ministeriale; bugetul Preşedinţiei; întoarcerea în Parlament a membrilor guvernului etc. Referitor la modificările legate de Parlament, subiectele studiate au fost: modul de stabilire a ordinei de zi a adunărilor parlamentare, numărul şi rolul comisiilor permanente, procedura legislativă simplificată, rolul Parlamentului în domeniul politicii externe, rolul Parlamentului şi evaluarea politicilor publice, adoptarea de către Parlament a rezoluţiilor cu caracter politic, revalorizarea funcţiei parlamentare, cumulul de mandate, statutul opoziţiei, modurile de scrutin, reprezentarea francezilor din străinătate. În domeniul justiţiei, au fost studiate drepturilor cetăţeneşti: dreptul de a fi graţiat, compoziţia Consiliului Superior al Magistraturii, instituţia Procurorului General al Naţiunii, a Consiliului Constituţional, dreptul de iniţiativă populară, securitatea juridică, rolul Consiliului Economic şi Social, raportul dintre Constituţia franceză şi Europa. 

După două luni de dezbateri intense, Comitetul de reflecţie a prezentat, pe 29 octombrie 2007, concluziile şi propunerile sale. Raportul Comitetului de reflecţie asupra modernizării şi reechilibrării instituţiilor celei de a V-a Republici, prezidat de Édouard Balladur, reafirma eficacitatea cadrului instituţional existent, respingând iniţiativa de a contura proiectul unei a VI-a Republici.

Proiectul a fost prezentat în Consiliul de Miniştri şi apoi, pe data de 23 aprilie 2008, a fost depus la Adunarea Naţională. Timp de două luni, Adunarea Naţională şi Senatul francez au dezbătut şi amendat textul propus, opoziţia respingând o mare parte a propunerilor. Textul a fost adoptat, în formă identică, de cele două Camere ale Parlamentului, cu majoritatea de 3/5 din voturile exprimate. 

Reforma din anul 2008 s-a distins de celelalte revizuiri constituţionale prin amploarea ei, schimbările vizând prerogativele Preşedintelui Republicii, ale Guvernului, ale Parlamentului, precum şi prin recunoaşterea unor noi drepturi  ale cetăţenilor. 


Conform acestor modificări, Preşedintele nu mai putea exercita mai mult de două mandate consecutiv, cu dreptul de a graţia la începutul mandatului sau cu prilejul aniversării zilei de 14 iulie, precum şi faptul că  Preşedintele nu mai avea dreptul de a prezida Consiliul Superior al Magistraturii. O altă inovaţie importantă a fost legată de faptul că Preşedintele putea să se prezinte în faţa Parlamentului cu un discurs legat de obiectivele sale politice, discurs ce putea fi urmat, în absenţa sa, de dezbateri parlamentare, fără vot. O prioritate deosebită a fost aşadar încadrarea mai clară a modalităţilor de exercitare a puterii executive, iar limitarea mandatelor Preşedintelui la două mandate consecutive, a încercat să intensifice activitatea acestuia pe durata determinată a mandatelor  sale.  


O altă problemă importantă a fost aceea a responsabilităţii Preşedintelui. Conform articolului 68 al Constituţiei, Preşedintele Republicii nu este responsabil de actele sale decât în caz de înaltă trădare. Problema responsabilităţii Preşedintelui Republicii a fost abordată în articolele 67 şi 68 ale Constituţiei din 1958, mai ales datorită existenţei unor situaţii de ambiguitate referitoare la noţiunea de înaltă trădare şi de exercitarea funcţiilor prezidenţiale. Revizuirea Constituţiei din 19 noiembrie 2007 a confirmat imunitatea tradiţională a Preşedintelui Republicii, inviolabilitatea temporară care ia sfârşit odată cu încheierea mandatului prezidenţial. Principiul republican tradiţional al imunităţii avea două excepţii care ţineau de competenţele Curţii Penale Internaţionale şi de neîndeplinirea datoriilor care ţineau de exercitarea mandatului prezidenţial, prevedere care a înlocuit referirile la înalta trădare. După reforma din 2008, articolul 68 din Constituţie recunoaşte Parlamentului, în integralitatea sa,  statutul de Înaltă Curte, puterea de a destitui, şi nu de a judeca, Preşedintele Republicii, pentru neîndeplinirea datoriilor, ceea ce il făcea incompatibil cu exercitarea mandatului său. În cadrul acestei proceduri, după adoptarea de către Adunarea Naţională şi Senat, în termeni identici, a rezoluţiei de constituire a Parlamentului în Înaltă Curte, aceasta trebuia, în interval de o lună, prin vot secret, cu majoritate calificată a voturilor, cu două treimi din membrii Înaltei Curţi, să decidă destituirea. O lege organică a stabilit componenţa, regulile de funcţionare şi procedurile acesteia. 


Noua Constituţie prevedea, conform articolului 49-3 din Constituţie, că guvernul putea adopta, fără vot, doar o lege referitoare la bugetul statului, referitoare la finanţarea securităţii sociale sau o singură altă lege, la alegerea sa, într-o sesiune parlamentară. Conform noilor prevederi, deputaţii sau senatorii care deveneau miniştri se puteau întoarce la funcţiile reprezentative, după plecarea lor din guvern. 


Această reformă a întărit, de asemenea, rolul Parlamentului, acesta stabilind, împreună cu guvernul, ordinea de zi a şedinţelor parlamentare, prevedere care a schimbat situaţia iniţială în care guvernul avea rol determinant în a organiza activitatea parlamentară. În plus, conform modificărilor, opoziţia stabilea, odată pe lună, ordinea de zi a unei şedinţe, iar în comisii aceasta avea un rol crescut faţă de rolul avut anterior, iar numărul comisiilor parlamentare a crescut considerabil. Noua Constituţie a limitat numărul sesiunilor parlamentare, a precizat domeniile legilor votate de Parlament. Pentru activitatea externă, conform noilor prevederi, Parlamentul urma să aprobe doar misiunile din străinătate care depăşeau durata de 4 luni de angajare. Pentru noile adeziuni la UE, de acum înainte, era nevoie de un vot care să reprezinte 3/5 din voturile parlamentarilor, iar dacă acest vot nu era acordat, trebuia organizat referendum. 


Preşedintele Republicii a făcut sinteza marilor axe ale legii constituţionale din 23 iulie 2008, considerată cea mai importantă revizuire a Constituţiei, după 1962. După reformă, Constituţia a fost apreciată ca fiind mai echilibrată, mai adaptată şi mai eficientă, dinamizând viaţa politică franceză. Dimensiunile esenţiale ale acestei reforme au fost, aşadar, echilibrul, responsabilitatea şi dinamismul. În acest demers au fost modificate 47 articole ale Constituţiei. Ea a întărit spiritul responsabilităţii, a dinamizat viaţa politică şi, mai ales, cea parlamentară. În spiritul teoriei lui Montesquieu, se poate remarca evoluţia legii fundamentale în acord cu noul context social şi politic care a impus regândirea teoriei separaţiei puterilor în stat, în direcţia reechilibrării lor. Un câştig important a fost revalorizarea rolului Parlamentului, precizându-se că un executiv puternic nu este incompatibil cu un Parlament puternic, ele fiind complementare. Această reechilibrare a instituţiilor, a avut în vedere consolidarea rolului Parlamentului, Preşedintele Republicii considerând că puterea executivă şi cea legislativă trebuie să se întemeieze pe o nouă complementaritate, menită a moderniza în profunzime sistemul instituţional. 
Principala problemă era cea a punerii în acord a mandatului prezidenţial de cinci ani cu restul calendarului electoral, a stabilirii unui echilibru între executiv şi puterea legislativă, într-o societate complexă în care ambele se presupun reciproc. Preşedintele sublinia că executivul avea nevoie de legislativ pentru că acesta este locul privilegiat şi recunoscut al dezbaterii publice şi pentru că reformele sale trebuie explicate, înţelese, puse în practică de către oamenii politici. Din această perspectivă reieşea că poporul însuşi are nevoie de Parlament pentru a fi reprezentat în toată diversitatea sa, capabil a controla acţiunile executivului. Experienţa arăta că o lege viu disputată în Parlament este mai puţin contestată ulterior de stradă, iar o lege adoptată docil devine foarte fragilă şi cu consecinţe sociale contestabile. Preşedintele atrăgea atenţia că ambele puteri  trebuie să fie în acord cu intesele poporului pe care îl reprezintă şi în numele căruia acţionează, întrucât deficitul de responsabilitate poate duce la o slăbire considerabilă a instituţiior, la respingerea politicului, în ansamblul lui. Reforma constituţională era doar o parte a soluţiei acestei problemei, rolul Parlamentului fiind acela de a critica politicile guvernului şi deciziile Preşedintelui, numirea unor persoane care nu corespund funcţiilor încredinţate. 


Noul proiect de reformă constituţională a vrut să asigure respectarea drepturilor cetăţenilor, oferindu-le posibilitatea de a contesta constituţionalitatea unei legi, crearea instituţiei Apărătorului Drepturilor (conform art. 71-1 al Constituţiei, prin aplicarea Legii din 29 martie 2011 şi a Decretului din 29 iulie 2011), instituirea referendumului la iniţiativă populară, realizarea reformei Consiliului Economic şi Social, sesizarea de către orice cetăţean a Consiliului Superior al Magistraturii (conform legii din 23 iulie 2010, Consiliul Superior al Magistraturii era compus din 7 magistraţi şi 8 personalităţi din afară., apropiind astfel CSM-ul de conceptul de justiţie a cetăţenilor). Una din noutăţile aduse de reforma constituţională era aşadar faptul că, aşa cum prevedea art.61-1 al Constituţiei, şi, ulterior, Legea din 10 decembrie 2009 (aplicată prin Decretul din 16 februarie 2010, Decretul din 16 iulie 2010, şi alte două circulare), orice justiţiabil putea să conteste, invocând excepţia de neconstituţionalitate, constituţionalitatea unor dispoziţii legislative pe care le considera a nu fi conforme drepturilor şi libertăţilor sale. El se putea adresa iniţial unei instanţe administrative sau judiciare (tribunal administrativ, tribunal de mare instanţă, etc), invocând neconstituţionalitatea unei legi. Acestea apreciau dacă motivele sunt serioase şi se putea sesiza mai departe Curtea de Casaţie sau Consiliul de Stat. Aceste înalte instanţe puteau sesiza mai departe, dacă considerau întemeiate motivele, Consiliul Constituţional. În final, acestă instanţă decidea dacă dispoziţiile sunt sau nu neconstituţionale, iar dacă erau neconstituţionale, ele puteau fi abrogate. 

Noile drepturi cetăţeneşti şi cele ale opoziţiei, precum şi noul rol al media şi lărgirea Consiliului Economic şi Social, prin integrarea tinerilor, au dat un caracter mult mai larg şi dinamic democraţiei.  Această reformă a fost considerată de Preşedintele Republicii drept un instrument de reapropiere a cetăţenilor de ansamblul prevederilor constituţionale, considerate a fi soclul valorilor fundamentale ale Republicii. Această schimbare ar fi putut refundamenta, în mod concret, pactul republican francez. 
1. 2   Alegerile prezidenţiale - un moment esenţial al vieţii politice din Franţa


După revizuirea Constituţiei din 1962, alegerea Preşedintelui Republicii a reflectat evoluţia concepţiilor asupra reprezentării politice şi asupra puterii prezidenţiale
. Iniţial, alegerea prin vot universal direct era valabilă doar pentru alegerea adunării reprezentative
. În timp În a V-a Republică a lui Charles De Gaulle, s-a lansat ideea ca Preşedintele să fie reprezentantul esenţialului naţional, nelegat de niciun partid, diferit de reprezentarea diversă a tendinţelor şi intereselor particulare din Adunarea Naţională. În acest context, alternanţa politică  se referea mai ales la majorităţile parlamentare, în timp ce Preşedintele reprezenta interesele permanente ale naţiunii, reunite într-o unitate profundă. Aşa cum afirma Generalul de Gaulle, scopul activităţii oricărui Preşedinte este acela de a asigura bunăstarea fiecărui francez, astfel încât acesta să trăiască azi mai bine decât ieri, mâine mai bine decât azi; să fie mândri de ţara lor.

Prezentarea sintetică
 a caracteristicilor instituţiilor celei de a V-a Republici pune în evidenţă faptul că Preşedintele Republicii reprezintă elementul central al sistemului instituţional francez, întrucât acesta asigură, prin arbitrajul său, funcţionarea instituţiilor, puterea sa fiind permanent consolidată. Conform articolului 5 al Constituţiei, Preşedintele veghează la respectarea acesteia, asigură funcţionalitatea şi continuitatea statului, el este garantul independenţei naţionale, a integrităţii teritoriale şi al respectării tratatelor. 


În prezent, Preşedintele Republicii are prerogative proprii, în domeniul constituţional, de garant şi arbitraj, definite în articolul 5 al Constituţiei din 1958, care i-a acordat în practică şi dreptul de a interpreta Constituţia, mai ales în domeniul folosirii referendumului pentru revizuirea ei, refuzul semnării unor ordonanţe etc. Dreptul de a nominaliza trei membri ai Consiliului Constituţional şi dreptul de a sesiza această instituţie conform articolelor 59 şi 61, relevă rolul de garant al instituţiilor.


În domeniul judiciar, conform articolului 64, Preşedintele este garantul independenţei autorităţii judiciare , funcţie în care este asistat de Consiliul Superior al Magistraturii.


În situaţii de criză, Preşedintele are puteri excepţionale, mult mai precis delimitate prin revizuirea constituţională din anul 2008. Articolul 16 din Constituţie prevede îndeplinirea a unor condiţii de fond: existenţa unei ameninţări grave şi imediate asupra instituţiilor Republicii, independenţei naţiunii, integrităţii sale teritoriale sau executării angajamentelor internaţionale; întreruperea funcţiilor regulate ale puterilor constituţionale. După revizuirea din 2008 s-a precizat că după 30 de zile de exercitare a acestor prerogative, Consiliul Constituţional poate fi sesizat de Preşedintele Adunării Naţionale şi Senatului, 60 de deputaţi sau senatori, cu scopul examinării condiţiilor care justifică aceasta. Consiliul se pronunţă prin aviz public.


Referitor la rolul Preşedintelui în domeniul relaţiilor cu celelalte instituţii, demn de remarcat este faptul că: în relaţia cu Guvernul, Preşedintele numeşte şi demite Primul Ministru, convoacă şi aprobă ordinea de zi a Consiliului de Miniştri; în relaţia cu Parlamentul, Preşedintele adresează mesaje citite în faţa fiecărei Camere, fără dezbateri, iar după revizuirea din anul 2008, Preşedintele poate lua cuvântul în faţa Parlamentului reunit, declaraţia sa putând fi urmată de dezbateri, fără vot, în prezenţa sa.

Specialiştii au subliniat că unele prerogative prezidenţiale sunt partajate cu Primul Ministru, mai ales în procedura nominalizării miniştrilor, a funcţionarilor civili şi militari ai statului. Înalţii funcţionari, conducătorii organismelor şi întreprinderilor publice sunt numiţi în Consiliul de Miniştri, cu care Preşedintele se află în relaţii bine stabilite. După revizuirea constituţională din 2008, pentru anumite funcţii importante pentru garantarea drepturilor şi libertăţilor, sau legate de viaţa economică şi socială a naţiunii, Preşedintele poate nominaliza, dar cu avizul prealabil al comisiilor permanente competente din fiecare Cameră.


Referitor la recursul la referendum, se poate preciza că, în Franţa există mai multe tipuri de referendum. Referendumul legislativ, menţionat în articolul 11 al Constituţiei, este o procedură iniţiată de Guvern sau de Parlament, în care Guvernul sau cele două Camere ale Parlamentului printr-o propunere comună, sesizează Preşedintele care decide dacă consultă sau nu poporul. Dacă propunerea emană de la Guvern, acesta va trebui să facă o declaraţie, urmată de dezbateri, în faţa fiecărei Camere a Parlamentului. Referendumul constituant, conform art. 89, este o procedură ce necesită votul prealabil al textului de către cele două Camere, în termeni identici. După votul textului, Preşedintele poate supune textul fie referendumului, fie Parlamentului întrunit în Congres pentru a fi votat cu o majoritate de 3/5 din voturile exprimate. Dacă textul are origine parlamentară, recursul la referendum este obligatoriu. După anunţarea rezultatelor referendumului de către Consiliul Constituţional, Preşedintele Republicii promulgă legea supusă referendumului. Referendumul legat de legea care se referă la ratificarea adeziunii unui stat la UE se desfăşoară conform prevederilor articolului 88-5 al Constituţiei. După anul 2003, Preşedintele Republicii poate consulta alegătorii din colectivităţile teritoriale de peste mări, conform procedurii din art. 11 al Constituţiei, asupra unor probleme legate de organizare sau din domeniu legislativ.


În domeniul diplomatic şi al apărării, Preşedintele Republicii are de asemenea prerogative partajate, precizate de art. 15 al Constituţiei în care se menţionează că este şeful armatelor, negociază şi ratifică Tratate (art.52), Guvernul determinând politica naţiunii şi dispunând de forţa armată (articolul 20 al Constituţiei). În practică, acesta este un domeniu rezervat Preşedintelui Republicii, atunci când acesta dispune de o majoritate parlamentară, şi este domeniu partajat în perioade de coabitare.

Istoria politică a arătat că, în Franţa, rolul Preşedintelui Republicii a evoluat permanent, el nefiind cantonat doar în rolul de reprezentare, ca acela de a participa la inaugurări oficiale («inaugurer les chrysanthèmes » aşa cum ironiza Generalul De Gaulle). Practica instituţională arată că, dincolo de repartiţia constituţională a prerogativelor celor două elemente componente ale executivului, Preşedintele Republicii are un rol determinant, preponderent în raport cu cel al Primului Ministru. Acest fapt se explică prin aceea că, în Franţa, Consiliul de Miniştri prezidat de Preşedintele Republicii este o instituţie specifică acestei ţări, fără echivalent în niciun alt regim parlamentar occidental, puterea executivă fiind considerată de aceea bicefală. În Franţa, Consiliul de Miniştri se reuneşte sub preşedinţia Preşedintelui Republicii şi, în mod excepţional, sub aceea a Primului Ministru, prin delegare şi cu o ordine de zi stabilită în colaborare cu Preşedintele. 

Preşedintele Republicii şi Primul Ministru, conservă prerogative executive, raportul de forţe variind, în fapt, în funcţie de perioadele de coabitare sau de deţinere a majorităţii parlamentare. De aceea, rolul Preşedintelui Republicii a variat în funcţie de contextul politic în care acesta a beneficiat sau nu de o majoritate în Parlamentul francez. Când a dispus de majoritate parlamentară, Preşedintele Republicii a ales liber Primul Ministru şi a stabilit marile orientări politice ale guvernării, deşi art.20 al Constituţiei prevede că aceasta este prerogativa Guvernului. În situaţiile de coabitare politică, aceste decizii sunt limitate de negocierea cu majoritatea parlamentară, Preşedintele Republicii păstrând dreptul de veto asupra unor nominalizări în funcţii importante, având un rol mai limitat în elaborarea politicii interne, concentrându-se mai ales pe prerogativele legate de politica externă.
 


Specialiştii în domeniul constituţional apreciază că sistemul instituţional al celei de a V-a Republici prezintă caracteristici clasice, atât ale regimului parlamentar, cât şi ale regimului prezidenţial. Aşa cum sintetiza însuşi Preşedintele Nicolas Sarkozy, unii jurişti de drept constituţional o încadrează în tipul regimurilor mixte, semi-prezidenţiale. Caracterul parlamentar este dat de faptul că guvernul este responsabil în faţa Parlamentului. Preşedintele Republicii poate nominaliza, după avizul public al comisiilor permanente competente din fiecare Cameră (dacă 3 cincimi din voturi nu sunt acordate, numirea nu este valabilă) şi numeşte, la propunerea Primului Ministru, membrii guvernului. În acelaşi timp, alegerea Preşedintelui prin vot universal direct, rolul său determinant în elaborarea politicii externe şi în perioadele de coabitare politică nu au echivalent în alte regimuri parlamentare precum cele din Marea Britanie, Germania, ceea ce apropie modelul francez mai mult de cel american. 


Din 1962, prin votul direct acordat de către alegători, Preşedintele a dobândit o legitimitate crescută, iar de la rolul de simplu arbitru, plasat deasupra partidelor politice, el a devenit  un veritabil lider al majorităţii, dacă majoritatea parlamentară coincide cu cea care l-a ales. Preşedintele Republicii se află în centrul vieţii politice şi instituţionale franceze. Alegerea Preşedintelui Republicii prin vot universal, direct, a reprezentat totdeuna un moment esenţial al vieţii politice din Franţa. Reforma constituţională din anul 2008 a constituit o reevaluare a concepţiei despre puterea prezidenţială.

Peste o jumătate de secol, la exact cinci decenii de la revizuirea crucială din 1962, în cea de-a V-a Republică, sub preşedinţia lui Nicolas Sarkozy, societatea franceză şi-a propus să reevalueze această concepţie fundamentală  asupra puterii prezidenţiale. Această revizuire se datora schimbărilor politice realizate în ultimele decenii. 


Inversarea calendarului electoral realizată sub guvernarea lui Lionel Jospin a confirmat că Preşedintele nu mai poate pretinde că reprezintă încarnarea suveranităţii populare. Conform noilor reglementări, votul la alegerile prezidenţiale era dublat, pentru o perioadă de cinci ani, de o alegere a majorităţii şi opoziţiei parlamentare, alegere care urma alegerii Preşedintelui. După anul 1974, alegerile prezidenţiale au fost marcate de opoziţia stânga – dreapta, dar şi de predominarea personalităţii candidaţilor în raport cu programele lor politice, întrucât democratizarea internă a partidelor a mers în acest sens. În acest context, afirmau specialiştii, Preşedintele tuturor francezilor a devenit reprezentantul unui câmp politic care triumfa asupra altuia, în alegerile parlamentare. Aşadar, în mod paradoxal, a V-a Republică a consacrat triumful democraţiei partidelor pe care Generalul De Gaulle voia să o contracareze. Cauzele acestei transformări profunde a vieţii politice franceze erau legate de modul de scrutin, de rolul crescut al vieţii politice locale şi a consolidării coeziunii partizane. 


În alegerile prezidenţiale, un rol determinant au dobândit, aşadar, factorul personal şi logica partizană. Specialiştii au remarcat că acesta este un paradox al celei de a V-a Republici: partidele politice deveniseră decisive în alegerile prezidenţiale, fiind dominate de şefi de partid, legitimaţi prin vot direct, în alegerile prezidenţiale. Celebra întâlnire dintre o personalitate politică şi poporul său («rencontre entre un homme et un peuple!») invocată de Generalul De Gaulle, atunci când solicita votul direct pentru alegerea Preşedintelui Republicii, a fost înlocuită de forţa charismatică personală, de un candidat politic dinamic care, în contextul provocărilor legate de globalizare, răspundea nevoilor de securitate ale populaţiei. Specialiştii subliniau că această interacţiune dintre conducător şi popor, favorizată de situaţiile de criză şi de clivajele create de aceasta, au promovat un anume tip de Preşedinte, aşa cum a fost cazul lui Nicolas Sarkozy în anul 2007. 


Unii specialişti, precum profesorul Maurice Duverger, atrăgea atenţia că Preşedintele Republicii poate deveni, în acest context, un fel de monarh republican, încercând astfel să sintetizeze starea actuală a rolului Preşedintelui, promovată într-un anume fel chiar de întemeietorul celei de a V-a Republici, generalul de Gaulle
. Reforma din anul 2008 a urmărit să limiteze posibilul arbitrariu prezidenţial, mai ales în legătură cu prerogativa numirii de către Preşedinte a unor persoane pentru funcţii importante în stat, funcţii menite a garanta drepturi şi libertăţi cetăţeneşti, probleme economice şi sociale de interes general, sau a celor numiţi de Preşedinte ca membri în Consiliul Constituţional şi în Consiliul Superior al Magistraturii. Conform noilor prevederi constituţionale, aceste nominalizări trebuie să obţină acceptul a trei cincimi din voturile membrilor a două comisii parlamentare de profil. O limitare a fost prevăzută şi referitor la aprobarea mandatelor misiunilor militare pentru străinătate. 

Preşedintele Republicii, Nicolas Sarkozy declara că, după cinci decenii de la naşterea Constituţiei, era nevoie de
 reconstruirea legăturii dintre popor şi conducătorii săi, a da un răspuns noilor aspiraţii ale cetăţenilor francezi. În acelaşi timp însă, după alegerile prezidenţiale din anul 2007, a fost pusă în dezbatere noţiunea de vot de ruptură
, introdusă de campania lui Nicolas Sarkozy, noţiune prin care se încerca a pune în evidenţă ruptura politică, economică, culturală de regimul anterior. Dincolo de retorica electorală, s-a pus problema dacă electoratul s-a regăsit sau şi-a asumat în mod real această ruptură invocată de viitorul Preşedinte. 

Mandatul prezidenţial 2007-2012 dovedea că alegerile prezidenţiale din 2007 reconfirmaseră sistemul politic bipartizan şi prezidenţializarea acestuia. Semnificativ era că, dincolo de intenţiile politice, cetăţenii francezi percepeau ruptura dintre ei şi conducătorii lor. Potrivit unui sondaj
 realizat la începutul lunii februarie 2011, mai bine de 4 francezi din 5 (83%) estimau că oamenii politici nu se preocupă de ceea ce crede populaţia despre ei. În premieră, apăreau cifre îngrijorătoare despre ruptura între cetăţeni şi clasa politică. Conform datelor studiului, 39 la sută dintre francezi spuneau că oamenii politici le inspiră "neîncredere". Aproape un sfert dintre francezi chiar se declarau "dezgustaţi" de oamenii care-i conduc. Aceste date nu arătau însă faptul că francezii ar fi indiferenţi, dimpotrivă, aproape 6 din 10 declarau că se interesează de viaţa politică din ţară. Cu 15 luni înaintea alegerilor prezidenţiale, 57 la sută din francezi erau de părere că democraţia nu funcţionează bine sau nu funcţionează deloc, majoritatea francezilor învinuind atât forţele politice de dreapta cât şi pe cele de stânga. Ancheta publicată arăta că francezii aveau tot mai puţină încredere nu numai în liderii politici naţionali, dar începea să fie afectată şi imaginea responsabililor locali cum ar fi de exemplu primarii. Doar premierul Franţei, François Fillon, avea un nivel de încredere stabil, iar Preşedintele Nicolas Sarkozy nu era decât pe locul 3 în clasamentul oamenilor politici în care francezii aveau încredere. 


În mandatul prezidenţial 2007-2012 al lui Nicolas Sarkozy se realizase însă una dintre cele mai importante reforme constituţionale care constituise obiectul regîndirii sistenmului politic francez, în ansamblul lui. În contextul actual, era însă important a nu asocia crizei identitare şi sociale o criză instituţională şi, de aceea Preşedintele Nicolas Sarkozy a subliniat că, prin reforma constituţională propusă, a vrut să nu afecteze echilibrul instituţional instituit de cea de a V-a Republică. În acelaşi timp, afirma el, responsabilitatea sa era aceea de a o pune în acord cu nevoile lumii contemporane şi ale integrării europene. Totuşi, era limpede că această înnoire nu însemna întoarcerea la cea de a IV-a Republică, ci păstrarea rolului Preşedintelui, aşa cum acesta a fost gândit de Generalul de Gaulle. În acest context, Preşedintele rămânea cheia de boltă a sistemului instituţional francez, pentru că el era, conform principiilor constituţionale, garantul bunei sale funcţionări şi reprezentantul tuturor francezilor. 
2.   ALEGERILE PREZIDENŢIALE DIN FRANŢA - 23 APRILIE- 6 MAI
2.1. Teme ale campaniei electorale 

Campania electorală a debutat oficial pe 20 martie 2012, fiind marcată de evenimentele tragice care au avut loc în perioada desfăşurării ei, precum uciderea unui militar francez la Toulouse, apoi atacul şcolii de la Montauban – considerate, ulterior, de Preşedinte, atacuri asupra ţării. Campania electorală a fost reluată, dar tonul a fost schimbat, în centrul dezbaterilor electorale intrând problemele legate de securitatea Franţei, de lupta contra terorismului, de locul islamului în societatea franceză. În luna ianuarie 2012, Franţa înregistrase o scădere economică semnificativă şi, de aceea, situaţia financiară a Franţei a rămas însă una din temele centrale ale campaniei electorale, temă la care s-a raportat fiecare candidat prezidenţial, fiind abordate probleme economice precum fiscalitatea, şomajul, puterea de  cumpărare. 

Anchetele de opinie realizate pe 28 martie 2012
 arătau că locul de muncă era principala preocupare a francezilor (peste 52%), urmată de preocuparea pentru puterea de cumpărare (42%), 27% erau interesaţi de sănătatea publică, 24% de  deficitul public şi 23% problemele de insecuritate. Ei considerau că politicienii vorbeau mai mult de deficitele publice, de insecuritate, în defavoarea preocupării pentru noi locuri de muncă şi pentru creşterea puterii de cumpărare.

În acea perioadă, deficitul public al Franţei era la un nivel de 103 miliarde euro şi reprezenta 5,2% din PIB (faţă de 5,7% în 2010). Scăderea deficitului a fost considerată de actualul Preşedinte drept o premieră – după 1960. În acest context, Preşedintele Nicolas Sarkozy a promis o echilibrare a economiei în anul 2016, în timp ce François Hollande estima că această echilibrare se va realiza în anul 2017. Preşedintele în funcţie preconiza reducerea cu 70 miliarde euro a cheltuielilor, prin înscrierea regulii de aur în Constituţia franceză, prin reducerea numărului funcţionarilor publici, prin realizarea unor economii determinate de unirea unor colectivităţi locale (mai ales a celor cu peste 30.000 locuitori). La rândul său, candidatul socialist, François Hollande voia reformarea fiscalităţii, anulând 29 nişe fiscale şi creşterea tranşei superioare a impozitării pe venit de la 41 la 45%. El a propus trei nivele de impozitare pentru întreprinderi (15% pentru micile întreprinderi, 30% pentru societăţile mijlocii şi 35% pentru întreprinderi importante) şi exonerarea fiscală a orelor suplimentare.

Din punct de vedere economic, Nicolas Sarkozy apăra un model economic de tip german, centrat pe dezvoltarea întreprinderilor mici şi mijlocii exportatoare. Programul său conţinea 32 propuneri, printre care creşterea salariului net cu 840 euro pe an pentru 7 milioane persoane, care câştigau între 1000 -1400 euro, reducerea imigraţiei la jumătate, cerând celor care vor trăi în Franţa să vorbească franceza şi să cunoască valorile naţionale. De asemenea, el cerea îngheţarea contribuţiei Franţei la UE (cerere făcută şi de Marea Britanie, Germania sau Finlanda). Demn de menţionat este faptul că nivelul contribuţiei franceze la UE se ridica la 19 miliarde euro (a doua din 27 de ţări membre UE), în timp ce, Franţa primeşte de la UE 13 miliarde, din care 9,8 miliarde în contul PAC. 
În campania electorală, François Hollande a criticat dur preşedinţia lui Nicolas Sarkozy şi a făcut din problema tineretului tema centrală a campaniei sale. În acest scop, el a propus lansarea Contractului pentru o generaţie, care cuprindea crearea a 150.000 de noi locuri de muncă şi găsirea unor soluţii de formare pentru tinerii cu vârste între 16 -18 ani, neşcolarizaţi şi un Pact productiv pentru relansarea creşterii economice.

Campania electorală a fost dominată de cei doi principali candidaţi ai alegerilor prezidenţiale: François Hollande şi Nicolas Sarkozy.

François Hollande era învingătorul din alegerile primare ale stângii, alegeri care avuseseră loc pe 16 octombrie 2011 şi la care obţinuse 56,57% din voturi, în faţa liderului Partidului Socialist, Martine Aubry (43,43%). În luna ianuarie 2012, François Hollande a ţinut la Burget primul său mare discurs electoral în care afirma că adevăratul său adversar nu are nume, chip, partid, şi este lumea marilor finanţe. El propunea separarea activităţii băncilor de investiţii de cele care efectuau speculaţii financiare; interzicerea mutării băncilor franceze în paradisuri fiscale; suspendarea stock options; instituirea unei taxe pe tranzacţii financiare. Pe 26 ianuarie 2012, candidatul socialist a propus Cele 60 de angajamente pentru Franţa, printre care se aflau: crearea a 60.000 de posturi în sistemul educaţiei pe 5 ani şi un Contract pentru o generaţie; o mare reformă fiscală realizată prin fuzionarea impozitului pe venit cu CSG, prin crearea unei tranşe suplimentare de impozitare de 45% pentru veniturile superioare nivelului de 150.000 euro; crearea a 150.000 locuri de muncă pentru tineri; introducerea unor elemente din sistemul  proporţional pentru alegerile legislative şi a dreptului de vot al străinilor rezidenţi în Franţa la alegerile locale; renegocierea Tratatului european de disciplină bugetară, semnat pe 2 martie 2011 de 25 din cele 27 state membre UE (fără Marea Britanie şi Cehia), precum şi amendarea textului Pactului pentru responsabilitate, guvernanţă şi creştere.

Cu două luni înaintea alegerilor prezidenţiale, un studiu referitor la atitudinea francezilor faţă de programul economic al lui François Hollande arăta că impozitarea cu 75% a veniturilor de peste 1 milion euro anual pe familie, părea puţin credibilă pentru majoritatea francezilor (53%), dar credibilă şi atrăgătoare pentru cei de stânga (74%)
. Francezii erau reţinuţi referitor la capacitatea lui François Hollande de a se lupta cu pieţele financiare (55%), dar 42% îi susţineau.

Nicolas Sarkozy a intrat destul de târziu în campania electorală, dorind astfel să amplifice atenţia asupra candidaturii sale.  Ca Preşedinte activ, pe data de 18 ianuarie 2012, Nicolas Sarkozy a convocat o reuniune cu probleme sociale, iar pe 29 ianuarie a anunţat punerea în aplicare, de la 1 octombrie 2012, a TVA social, fixat la 21,2% (cu 1,6 puncte mai mare decât TVA actual), ceea ce ar fi însemnat obţinerea a 13 miliarde euro, pentru finanţarea protecţiei sociale (în special a familiei). În scopul obţinerii creşterii economice, el a insituit o scădere a cotizaţiilor patronale, eliminarea celor familiale şi o creştere cu 2 puncte a CSG (contribuţiilor sociale generale) pe veniturile financiare. Nicolas Sarkozy a declarat o taxă pe tranzacţiile financiare şi a propus programului de 35 ore de muncă. El a anunţat, de asemenea, introducerea obligativităţii oricărei întreprinderi, cu cel puţin 250 angajaţi, de a angaja cel puţin 5 tineri. În paralel, s-a propus scutirea de plata cotizaţiilor sociale a întreprinderilor care angajează un şomer cu vârsta de peste 55 ani, pe o perioadă de cel puţin 6 luni.
Pe data de 15 februarie 2012, Nicolas Sarkozy a anunţat oficial candidatura sa şi începerea campaniei sale electorale, sub sloganul Franţa puternică (La France forte). Redenumindu-se Preşedintele poporului, el a cerut reconfirmarea alegerii sale, alegerile devenind astfel, un tip de referendum, ceea ce reprezenta, în opinia sa, însuşi spiritul celei de-a V-a Republici.

Programul său electoral de dreapta a pus în centru valorile muncii, responsabilităţii şi autorităţii. 
Din punct de vedere social, el a propus o regândire a acordării indemnizaţiei de şomaj care nu trebuia înţeleasă ca o alocaţie care se obţinea pasiv, ci ca o reacţie la efortul de a se forma în vederea reangajării, având drept condiţionare efectuarea a 7 ore de muncă in interes public pe săptămână (remunerate cu salariu SMIC).

Nicolas Sarkozy nu a mai prezentat un program pentru 5 ani, ci doar măsurile concrete, complementare programului politic lansat în anul 2007. El a subliniat că rămâneau valabile obiectivele politice din campania electorală precedentă, obiective menţionate în Contractul referitor la legislatura 2007-2012,
 propus de Nicolas Sarkozy, avea ca punct de plecare o analiză, considerată onestă şi lucidă, a stării de fapt şi ajungea la concluzia că, pentru a schimba realitatea existentă, Franţa trebuia să schimbe ritmul dezvoltării sale. Preşedintele amintea că, în ultimii 25 de ani, lumea nu a schimbat doar secolul, ci şi natura sa. Schimbările profunde ale acestui secol au avut efecte asupra întrerprinderilor, organizării muncii, rolului ştiinţei, consumului, modului de viaţă, sănătăţii, securităţii, culturii, imigraţiei, asupra locului Franţei în lume, asupra democraţiei şi organizării vieţii politice. Remarcând că, în ultimii 25 de ani, stânga a guvernat 15 ani, iar dreapta şi centrul doar 10 ani, el sugera menţinerea actualei conduceri. Bilanţul dreptei era legat de creşterea securităţii, de reforma sistemului de pensii, de reducerea şomajului (8% în 2007, o performanţă neegalată după 1982), dar, remarca el, nu a fost reformată funcţionarea statului. În acest context, propunea el,  vor trebui identificate noile inegalităţi (produse de efortul nerecompensat, de cele referitoare la sănătate, locuinţă şi şcoală, de sărăcie şi excluderea etc.). 

Nicolas Sarkozy preciza că proiectul său politic de progres al Franţei se va baza pe 5 valori fundamentale (meritul, justiţia, responsabilitatea, respectul, încrederea) şi pe 10 angajamente pentru Franţa care erau: 1) Franţa, actor al unei alte globalizări, în care omul şi mediul nu erau sacrificate şi în care Franţa avea o poziţie economică favorabilă, datorită  orientării economiei spre investiţii mari, spre întreprinderi multinaţionale, franceze şi străine, datorită faptului că inteligenţa economică devenea un element esenţial al strategiei de dezvoltare. Această coordonată implica: stăpânirea imigraţiei prin dezvoltare, fiind necesar  un plafon anual de imigraţie şi de o etică a acestui proces; o politică de sprijin pentru dezvoltare cu rezultate concrete; asumarea responsabilităţii în domeniul diversităţii culturale, prin susţinerea întreprinderilor inovante în domeniul internet, implantare culturală în străinătate; acordarea şanselor francezilor din străinătate; creşterea potenţialului de apărare pe măsura creşterii riscurilor (prin menţinerea unei forţe nucleare autonome). 2) A regăsi Europa pe care o iubim, implica o Europă fără concurenţă neloială, o Europă a proiectelor concrete, o politică monetară care să susţină creşterea economică şi folosirea forţei de muncă, libera circulaţie a tinerilor. 3) Un stat respectat, eficient, econom, în care: instituţiile să fie în folosul cetăţenilor, mandatele succesive ale Preşedintelui să fie limitate la două, în care să se realizeze întărirea Parlamentului, în care finanţele publice să fie responsabile prin revizuirea politicilor publice, prin încadrarea strictă a cheltuielilor prin introducerea regulei de aur, prin consultarea publică realizată înainte de luarea oricărei măsuri. La nivel local, va fi nevoie de claritate şi responsabilitate prin încheierea unui pact cu funcţionarii, prin reactivarea serviciului public, prin respectarea drepturilor reale ale cetăţenilor. 4) Revoluţia ecologică care este în acord cu creşterea economică prin: rezolvarea problemelor ecologice, punerea lor în centrul deciziilor publice, lupta împotriva schimbărilor climatice, reînnoirea parcului nuclear, transport nepoluant, protecţia biodiversităţii. 5) O societate a respectării egalităţii şanselor prin atitudine severă faţă de delicvenţi, protecţia victimelor, respectarea justiţiei şi a drepturilor cetăţenilor, prin ridicarea nivelului de trai în cartierele mărginaşe, egalitate de şanse în educaţie şi promovarea diversităţii în ocuparea forţei de muncă, încheiere contract activitate benevolă şi serviciu civic. 6) Revalorizarea muncii şi creşterea puterii de cumpărare prin mărirea numărului de ore de lucru, prin libertatea de a munci mai mult pentru a câştiga un nou contract de muncă, prin faptul că toţi cetăţeni trebuie să plătească asigurări pe timpul activităţii, prin politica de a face din agricultură un atuu al Franţei (cu 39,3 milioane de euro exporturi şi 1,6 milioane locuri de muncă, agricultura este un pilon al economiei). Un rol deosebit are, de asemenea, dezvoltarea biocarburanţi, biomasă, chimie verde, relaţii cu amenajarea teritoriilor, asigurarea securităţii alimentare. Celelate angajamente vizau: Educaţia - datoria reuşitei, valorizarea inteligenţei, creşterea autonomiei, libertatea alegerii pentru părinţi; Câştigarea bătăliei inteligenţei prin creşterea ratei tinerilor cu studii superioare, universităţile centre ale cercetării şi pregătirii pentru meserii; justiţia şi responsabilitatea în protecţia socială prin lupta contra fraudei şi abuzurilor, prin incitarea la muncă, normalizarea regimurilor speciale de pensionare, printr-o nouă politică de sănătate, reorganizarea spitalelor; politica de familie prin proiectul A face din fiecare familie un cămin al securităţii şi libertăţii care urmăreşte: securizarea familiilor, a femeilor, întărirea familiei în mediul rural, amnistia civilă a datoriilor familiilor prea îndatorate, locuinţe pentru tineri, contract de autonomie a statului cu tinerii, program auxiliar de remunerare. 

Pe plan european, Nicolas Sarkozy a propus ca Europa să adopte, după model american, un Buy European Act, revizuirea acordurilor Schengen (care putea avea un guvern Schengen, asemănător zonei euro).

Marine Le Pen, aleasă la conducerea Frontului Naţional pe 16 ianuarie 2011, a devenit candidată la alegerile prezidenţiale. Programul său a fost prezentat pe 19 noiembrie 2011, având caracteristici antiglobalizare şi antiliberale. Se cerea ieşirea Franţei din zona euro şi adoptarea unor măsuri protecţioniste (prin aplicarea unor taxe pentru produsele importate). În program se propunea creşterea bugetului poliţiei, justiţiei şi cercetării pentru infrastructură şi sprijinirea IMM-urilor. Se propunea creşterea salariilor minime, reducerea numărului imigranţilor şi repatrierea totală a clandestinilor.

François Bayrou, candidatul Mişcării democrate (Modem), a declarat de la începutul campaniei sale electorale că va fi un om politic antisistem. François Bayrou solicita o refondare a Europei prin alegerea prin vot direct a unui lider european, capabil a duce o politică în favoarea cetăţenilor ei. El a susţinut înscierea regulei de aur în Constituţie şi s-a pronunţat pentru o politică economică a creşterii în Europa.

Jean-Luc Melenchon a reprezentat Frontul Stângii, formaţiune politică  care reunea Partidul Comunist şi Partidul Stângii, al cărui lider era. El s-a definit ca un urmaş al socialismului istoric, reprezentat de François Mitterand, forţă politică  în stare a se opune stângii reformiste, reprezentate de François Hollande. Procesul insurecţiei civice anticapitaliste, pe care voia să îl lanseze, era considerat o nouă cucerire a Basiliei. Apărător al serviciilor publice, Jean-Luc Melenchon a susţinut un salariu minim de 1700 euro, rambursarea cheltuielilor de sănătate, pensionarea la 60 ani, iar pentru a finanţa aceste proiecte, el propunea taxarea bogaţilor şi a băncilor. Referitor la strategia sa de campanie, el a anunţat că, pentru cel de-al doilea tur al prezidenţialelor, va susţine candidatul stângii.

Eva Joly, candidata ecologiştilor, a fost cea care câştigase alegerile primare (cu 58,16%). Programului său electoral propunea limitarea energiei nucleare, dar, ca întotdeauna, persistau dificultăţile aplicării lui. 
Campania electorală s-a caracterizat printr-o foarte mare stabilitate a raporturilor dintre forţe electorale, iar dinamica campaniei electorale a fost mereu orientată spre victoria candidatului stângii. Chiar la intrarea lui Nicolas Sarkozy în campania electorală, doar 64% din cei care îl votaseră în 2007, mai indicau revotarea lui
. În anul 2012, candidatul dreptei a fost un preşedinte activ, iar candidatul stângii a fost în ofensivă, alături de alte forţe politice de aceeaşi orientare. 
În timpul campaniei electorale s-a reafirmat cu putere clivajul stânga-dreapta, singura forţă politică capabilă a depăşi acest clivaj fiind formaţiunea politică de centru a lui F. Bayrou. Ea nu a reuşit însă să depăşească cele două mari forţe politice aflate în confruntare. Rezultatele cercetărilor arătau că deşi existau în Franţa forţe politice de centru, centru/dreapta şi centru/stânga, ele nu vor depăşi 10 sau 15%. Clivajul stânga-dreapta s-a conturat aşadar în jurul temelor majore ale campaniei electorale, pe baza unei scheme ideologice stânga/dreapta de tradiţie. Cei care nu s-au situat nici la dreapta, nici la stânga eşichierului politic s-au mobilizat în jurul Frontului Naţional  (cotat cu 25% deja la începutul campaniei). Împreună, Fr. Bayron şi Marine Le Pen aveau să reprezinte un electorat important.
Ascensiunea candidatului extremei-stângi Jean-Luc Mélenchon a reconfirmat, de asemenea, forţa clivajului stânga-dreapta. Jean-Luc Mélenchon a plecat iniţial de la un posibil scor de 5%, crescând ulterior puternic în sondaje. Această ascensiune s-a datorat pesonalităţii sale charismatice, poziţionării sale  ferme la stânga, prin atacurile focusate atât asupra lui François Hollande cât şi asupra lui Nicolas Sarkozy.

Înaintea desfăşurării alegerilor prezidenţiale, studiile electorale arătau că, în turul al doilea al alegerilor prezidenţiale, electoratul reprezentat de categoriile populare, vor vota în proporţie de 60% pentru François Hollande, electoratul dominant fiind cel format din bărbaţi, tineri, dar şi vârstnici, până în 65 ani (dominant bărbaţi, 66%); din tinerii cu vârsta între 18-24 ani, 60% cu F. Hollande; din cei cu vârste între 25-34 ani, 62%; 35-49 ani, 59%; cei cu vârsta 50-64 ani, 62%; peste 65 ani, 55%). Din electoratul activ, 62% votau pentru François Hollande, iar dintre salariaţi, 57%  votau cu F. Hollande. Din categoria muncitorilor, 70% votau pentru candidatul socialist, iar din pensionari 51% votau pentru François Hollande, iar 49% pentru Nicolas Sarkozy. Din electoratul de stânga, majoritatea celor care ar fi votat în turul întâi cu Jean-Luc Mélenchon (71%), votau pentru François Hollande, 21% din electoratul lui Fr. Bayrou votau tot pentru F. Hollande şi 27% din electoratul lui Marine Le Pen ar fi votat pentru candidatul socialist
În perioada dintre primul tur şi turul al doilea, a fost organizată o singură dezbatere televizată. După duelul televizat între cei doi candidaţi, N. Sarkozy şi F. Hollande, concluzia generală era că şansele de a mai cîştiga ale lui N. Sarkozy au scăzut vizibil, deoarece actualul preşedinte n-a reuşit să detaşeze de contracandidatul său
. F. Hollande a reuşit să se impună ca reprezentant al unei „republici“ care garantează egalitatea tuturor şi îi apără pe toţi. Deraierile populiste ale lui Sarkozy au fost explicate prin intenţia acestuia de a-i capta pe cei care au votat pentru Frontul Naţional, adică de a-i atrage pe alegătorii din zona extremei drepte. Comentatorii politici au subliniat că oferta lui N. Sarkozy pentru alegători a fost o imagine mai puţin generoasă a Franţei, spre deosebire de F. Hollande, care a făcut apel la valorile republicane şi a susţinut ideea vizionară a „unei republici franceze eterne“, fiind evident că cei doi candidaţi erau două personalităţi politice opuse, cu planuri complet diferite pentru Franţa şi Uniunea Europeană.
În timpul campaniei electorale o atenţie deosebită a fost acordată modului în care ea a fost organizată, precum şi modului în care au fost promovaţi  candidaţii politici. Referitor la sloganurile utilizate la alegerile prezidenţiale, studiile
 au pus în evidenţă că principalele teme dorite au fost cele legate de schimbare, solidaritate, iar cele mai reprezentative au fost considerate cele care se refereau la capitalism şi profit.

Extrema-stângă a lansat sloganuri legate de profit şi capitalism, teme considerate drept caracteristice societăţii actuale de peste 51% din cei chestionaţi. Sloganurile legate de putere au avut frecvenţă de 35%, iar cele referitoare la nevoia de schimbare au avut o frecvenţă de 23%. Noţiuni precum liber a avut o utilizare de 23%, cea de curaj 23%, viaţă 22%, drept 21%, împreună 20%.

Simpatizanţii stângii au apreciat noţiunile de solidar (41%), schimbare (38%) şi împreună (31%). Aceleaşi teme preferenţiale a avut şi electoratul de centru Modem, cu un accent pe noţiunea de just (32%).

Simpatizanţii de dreapta ai UMP au preferat noţiuni precum „curaj” (43%), „Franţa” (38%), „puternică” (16%) – cele trei elemente ale sloganului prezidenţial al lui Nicolas Sarkozy.

Simpatizanţii formaţiunii de extremă-dreapta, Frontul Naţional, au considerat că i-a reprezentat termeni precum „liber” (33%), „revoluţie” (26%).

Cei chestionaţi au considerat ca reprezentative pentru stânga, noţiuni precum: comunist (67%), revoluţie (52%), solidar (43%), popor (42%), împreună (35%), schimbare (35%), ecologic (31%). Pentru dreapta, cele mai caracteristice noţiuni erau considerate: capitalist (58%), profit (49%), putere (39%) şi forţă (30%). Noţiunile comune stângii şi dreptei erau: „Franţa”, viaţă” (28%), acum (28%).

Cercetarea punea în evidenţă faptul că cele mai depolitizate categorii sociale erau cele mai puţin instruite (62%), muncitorii (64%), femeile cu vârsta între 24-34 ani (66%) şi cele care nu participau la vot sau au votat alb în 2007 (71%).

Principalele criterii de apreciere ale sloganurilor electorale au fost: aprecierea, modul de asociere şi corespondenţa cu imaginea candidatului. În perioada 2007-2012, cele mai apreciate sloganuri au fost considerate: Vieţile noastre valorează mai mult decât profitul (Besancenot); Mai justă, Franţa va fi mai puternică (S. Royal); Împreună, totul devine posibil (N. Sarkozy). În anul 2012, cel mai bun slogan a fost apreciat cel al lui F. Bayrou: (Franţa solidară), urmat de François Hollande (Schimbarea e acum) şi cel al lui N. Sarkozy (Franţa puternică). Ele au fost urmate de sloganul campaniei lui Marine Le Pen (Vocea poporului, spiritul Franţei), Nicolas Dupont Aignan (Pentru o Franţă liberă), Phillipe Pontou (Capitaliştii să-şi plătească crizele), Jean-Luc Mélenchon (Luaţi puterea!), Eva Joly (Votul just). Din cele 17 sloganuri testate în anii 2007 şi 2012, cel mai apreciat slogan a fost sloganul din 2007 al lui Olivier Besancenot (Viaţa noastră este mai importantă decât profitul lor), poziţie obţinută cu o notă de 6,27%.

Studiul a arătat că sloganurile principalilor candidaţi nu au contribuit prea mult la rezultatul electoral obţinut, deşi cercetările realizate arătau că ele au fost memorizate şi individualizate suficient. Cercetările au arătat că, deşi a obţinut un scor electoral important, doar 12% din cei chestionaţi au identificat sloganul lui Marine Le Pen (Vocea poporului, spiritul Franţei).

Sloganul lui N. Sarkozy Franţa puternică a fost asociată de 53% din cei întrebaţi cu Nicolas Sarkozy, iar Schimbarea acum, sloganul candidatului socialist, a fost asociată de 50% din cei chestionaţi cu François Hollande. Al treilea slogan puternic individualizat a fost cel al lui Jean-Luc Mélenchon (Luaţi puterea!), slogan reţinut de 29% din cei intervievaţi.

Datele cercetării au pus în evidenţă modul în care electoratul percepea societatea actuală, putându-se astfel releva relaţia dintre modul lor de a vedea societatea şi modul în care ea era reflectată de campaniile electorale ale candidaţilor la alegeri. Referitor la percepţia societăţii actuale, cei chestionaţi au considerat că societatea este caracterizată de: 51% profit; 43% capitalism; 35% putere; schimbare 23%.

Pentru electoratul de stânga, societatea actuală era caracterizată de profit (62%), capitalism (57%), putere (32%), schimbare (28%). Pentru electoratul de centru, în special Modem, societatea era caracterizată de: profit (64%), capital (54%), putere (44%), schimbare (15%), revoluţie (12%), acum (12%). Pentru electoratul de dreapta, susţinător al UMP societatea era caracterizată de: profit (35%), schimbare (31%), capitalism (25%), putere (25%), Franţa (24%). Pentru electoratul de extremă-dreapta al Frontului Naţional societatea era caracterizată de: profit (46%), putere (35%), capitalism (34%), revoluţie (24%), locul şi rolul Franţei (19%).

Referitor la starea de spirit a francezilor, cercetările au arătat că noţiunile pe care francezii le considerau a caracteriza starea lor de spirit erau: schimbare (28%), solidar (25%), liber (23%), curaj (23%), viaţă (22%), just (21%), împreună (20%), ecologic (17%), Franţa (15%), revoluţie (12%), posibil (11%), forţă (9%), acum (7%), putere (3%).

Un alt obiectiv al cercetării a fost acela de a identifica valorile francezilor exprimate în cuvinte, datele arătând că noţiunile precum: schimbare 28%, solidar 25%, liber 23%, curaj 23%, viaţă 22% exprimă principalele lor valori. Cei în vârstă considerau importante: solidar 34%, împreună 34%, Franţa 27%, just 27%, curaj 22%, schimbare 15%, liber 14%.

Referitor la relaţia cu ideologia partidelor, cercetarea a arătat că noţiunile  asociate stângii sunt:: comunist: (65%), revoluţie (52%), solidar (43%), popor (42%), împreună (35%), schimbare (35%), ecologic (31%). Noţiuni precum: capitalist, profit, putere şi forţă sunt considerate ca aparţinând dreptei. Câteva noţiuni nu aparţin nici stângii, nici dreptei: Franţa (43%), viaţă (28%), acum (28%). Alte cuvinte-cheie erau considerate fără conotaţie politică: just (30%), curaj (28%), liber (26%), posibil (26%).  În acest context, studiul reamintea că, în percepţia francezilor, societatea actuală era caracterizată de: profit (51%), capitalism (43%), putere (35%).

În campania electorală, televiziunea a rămas primul vector de informare (74%), iar locul secund a fost ocupat de internet (40%), înaintea radioului (34%) şi presei scrise
. Percepţia influenţei internetului asupra campaniei electorale a fost percepută pozitiv. 

Referitor la utilizarea internetului, cei intervievaţi au considerat că este o activitate proprie tineretului (53%), iar site-urile cele mai consultate au fost cele dedicate special alegerilor prezidenţiale, precum şi site-urile marilor trusturi de presă franceze. Blogurile personalităţilor sau cetăţenilor angajaţi au fost consultate în proporţie redusă (8%). Persoanele vârstnice au consultat portalurile internet special dedicate alegerilor prezidenţiale (73% din persoanele cu vârsta de 65 ani şi mai mult), iar site-urile marilor cotidiene au fost accesate de studenţi (63%) sau cei din profesiuni liberale (69%).

Datele au arătat că, în perioada campaniei, accesul online nu a crescut spectaculos din ianuarie şi până în prezent, accesarea site-urilor dedicate alegerilor prezidenţiale fiind considerată de cei intervievaţi: o activitate săptămânală: 36% din francezi au consultat odată pe săptămână informaţii politice (+2 în campanie), 20% vizionau video-uri umoristice cu caracter politic, 11% au ascultat interviuri video (+2); 8% au comentat actualitatea politică pe facebook şi/sau Twitter; 4% au comentat actualitatea politică pe blog.

Studiile au arătat că existau trei categorii de internauţi: o minoritate (13%) foarte activă săptămânal; o treime (34%) cu activitate cu mai puţină regularitate şi majoritatea (53%) care nu desfăşoară această activitate regulat, ci doar întâmplător. Majoritatea francezilor au apreciat rolul pozitiv al internetului în viaţa democratică a ţării, doar 26% se opuneau intervenţiei netului în viaţa politică.

La sfârşitul campaniei electorale, cercetările au arătat că francezii au fost mai puţin interesaţi de campanie, considerând că ea nu putea oferi soluţii adevăratelor probleme cu care se confruntau cetăţenii francezi: şomaj, puterea de cumpărare, educaţia, locuinţele, pensiile. Înaintea primului tur al alegerilor prezidenţiale, absenteismul era considerat unul din riscurile politice importante. Campania electorală pentru alegerile prezidenţiale a exacerbat însă tensiunea dintre stânga/dreapta, iar efectele acestui clivaj se considera că se vor păstra şi în alegerile legislative ce se vor desfăşura în luna iunie 2012
.

2.2 Rezultatele alegerilor şi semnificaţia lor politică

Pe data de 22 aprilie 2012 aproape 45 milioane alegători au fost chemaţi la urne la primul tur al alegerilor prezidenţiale. Aceste alegeri vor fi urmate de alegerile legislative care se vor defăşura în perioada 10 -17 iunie 2012, pentru reînnoirea celor 577 ocupanţi ai locurilor din Adunarea Naţională a Franţei. Pe data de 15 februarie 2012,  Nicolas Sarkozy a anunţat candidatura sa la alegerile prezidenţiale.

În cadrul sistemului politic francez, Preşedintele este ales prin vot universal direct, printr-un scrutin majoritar în două tururi, în care, dacă niciunul dintre candidaţi nu obţine majoritatea absolută a voturilor din primul tur, se organizează un al doilea tur , în termen de două săptămâni. Orice candidat la funcţia supremă în stattrebuie să aibă vârsta de 23 ani, să prezinte minimum 500 de semnături de la aleşi (parlamentari, consilieri regionali, consilieri generali, primari), din cel puţin 30 departamente sau colectivităţi de peste mări, fără ca cel mult zece dintre ei să fie aleşi din acelaşi departament.


Pe data de 10 martie 2012, Consiliul Constituţional a prezentat lista celor zece candidaţi la alegerile prezidenţiale: Nicolas Sarkozy (Uniunea pentru o mişcare populară, UMP), 57 ani; François Hollande (Partidul Socialist, PS), susţinut de Partidul Radicalilor de Stânga (PRG) şi Mişcarea Republicană şi cetăţenească (MRC). François Bayrou (Mişcarea democrată, MoDem), 60 ani, deputat al departamentului Pyrénées-Atlantiques şi fost ministru al Educaţiei Naţionale (1993-1997) a guvernului lui Edouard Balladur (Adunarea pentru Republică, RPR) şi Alain Juppé (RPR). La alegeri s-au mai prezentat: candidatul Frontului Naţional, Marine Le Pen; Jean-Luc Mélenchon (Frontul Stângii); Eva Joly (Europa ecologista-Verzi); Philippe Ponton (Noul Partid anticapitalist); Nathalie Arthaud (Lupta muncitorească) etc.
În primul tur al alegerilor prezidenţiale, candidatul socialist François Hollande a obţinut primul loc, având 28,63% din voturi, devansând Preşedintele Republicii, Nicolas Sarkozy (27,18%). Pentru prima dată în istoria celei de-a V-a Republici, un şef de stat pierdea primul tur de scrutin. În primul tur de scrutin, candidatul Frontului Naţional, Marine Le Pen, a ocupat a treia poziţie, obţinând 17,9% din voturi (rezultat superior celui obţinut de Jean-Marie Le Pen în anul 2002 când a avut un scor electoral de 16,86% din voturi). Candidata extremei-dreapte l-a devansat pe Jean-Luc Mélenchon (Frontul Stângii) care a obţinut 11,1% din voturi, sub estimările anchetelor de opinie. Candidatul de centru, François Bayrou nu a reuşit decât un scor electoral de 9,13%. Ceilalţi candidaţi au obţinut sub 5% din voturi: Eva Joly (Europa ecologista -Verzi) a avut 2,31% din voturi, Philippe Ponton (Noul Partid anticapitalist, 1,15%), Nathalie Arthaud (Lupta muncitorească, 0,56% din voturi) etc. Participarea la vot a fost ridicată, fiind de 79,47%.
Imediat după anunţarea rezultatelor, François Hollande a declarat că în al doilea tur va reprezenta toate forţele politice a celor care vor să schimbe preşedintele Republicii, care vor ca Franţa să devină un stat exemplar, al tuturor francezilor. El a afirmat că doreşte alternanţa la putere, schimbare care va răspunde neliniştilor cetăţenilor francezi şi va reorienta Europa spre o politică de creştere economică. François Hollande a propus mobilizarea electoratului care nu a venit la alegeri în turul 1 şi a chemat francezii care erau interesaţi de destinul Franţei. El a apelat la unitatea forţelor politice de stânga şi la o parte a electoratului lui Marine Le Pen, cel cu orientare de stânga şi care era împotriva privilegiilor şi globalizării financiare. În turul al doilea, el a primit sprijinul politic al lui Jean-Luc Mélenchon şi al Evei Joly. 
Jean-Luc Mélenchon (poziţionat al patrulea) a avut cel mai bun scor electoral obţinut de extrema-stângă din perioada când la conducerea ei se afla Georges Marchais(15,35% în 1981). Succesul său electoral a provenit din faptul că această formaţiune politică a atras electorat cu orizonturi diferite (80% din electoratul comunist din 2007, 40% din cel al lui Olivier Besancenot şi 12% din cel al lui Segolène Royal, 10% din cel al lui Fr. Bayrou). Zonele de forţă au fost reprezentate de tineri (16% din cei cu vârste cuprinse între 18-24 ani) şi 13% din clasele populare, clasa mijlocie modestă (12%) şi clase defavorizate (11%).

În perioada dintre cele două tururi, Nicolas Sarkozy nu a putut să îl acuze pe François Hollande că reprezintă stânga radicală, întrucât reprezentanţii acesteia nu au avut scoruri electorale spectaculoase scontate de anchetele de opinie
. Amintind de ziua de 1 Mai, Nicolas Sarkozy a anunţat că va celebra adevărata muncă, nu pe cei ce vor să câştige fără să muncească pe măsură, făcând aluzie la politicile de stânga, promovate de François Hollande.

Succesul extremei drepte a accentuat eşecul programului său electoral de dreapta. El a chemat la vot pe cei care nu voiau risipirea fondurilor pe politici sociale iresponsabile, electoratul lui Marine Le Pen şi François Bayron. Al doilea tur al alegerilor prezidenţiale a fost considerat de Nicolas Sarkozy drept un referendum referitor la politica lui François Hollande.

Ascensiunea lui Marine Le Pen a fost considerată impresionantă, întrucât ea a fost susţinută de peste 6,3 milioane alegători. Frontul Naţional a extins influenţa sa asupra teritoriului Franţei. Marine Le Pen s-a declarat singura reprezentantă a forţelor politice anti-sistem şi a precizat că va vota alb.

La rândul său, François Bayrou a obţinut un scor electoral modest, ceea ce a făcut să scadă rolul său politic în desemnarea câştigătorului turului doi al alegerilor prezidenţiale. Electoratul său declara că va vota o treime cu Nicolas Sarkozy, 24% nu vota, restul vorând cu François Hollande. Premierul François Fillon (UMP) a cerut electoratului de centru al lui François Bayrou, să susţină echilibrul bugetar, apelând astfel la credibilitatea sa. 

Rezultatele oficiale ale celui de-al doilea tur al alegerilor prezidenţiale din 6 mai 2012 arătau că pentru François Hollande au votat 18.000.668 persoane (51,62% din voturi); pentru Nicolas Sarkozy 16.860.685 voturi (48,4%). Din cele 46 milioane francezi înscrişi pe liste au votat 37 milioane. Participarea la vot a fost de 80,34%.

Datele statistice arătau de asemenea că peste 2,1 milioane de alegători au votat alb sau nul (7%). Ponderea considerabilă a votului alb a pus problema interpretării sale politice şi electorale. În Europa, doar trei state recunosc votul alb: Elveţia, care le recunoaşte în turul 1 din scrutinul majoritar; Spania care consideră votul alb drept valid în toate scrutinele, dar nu le transformă în locuri; Suedia care nu recunoaşte votul alb decât în anumite alegeri (referendumuri). În America Latină, Peru contabilizează votul alb; în Costa Rica, votul alb este considerat vot exprimat; în Brazilia, doar se contabilizează buletinele cu vot alb; în Uruguay, votul alb este considerat vot exprimat.

Victoria candidatului socialist a exprimat dorinţa de schimbare a majorităţii electoratului francez. Analiştii au remarcat faptul că victoria lui François Hollande s-a datorat mai ales votului de protest
 faţă de Nicolas Sarkozy, mai mult decât adeziunii faţă de candidatul socialist (52% au votat contra lui Nicolas Sarkozy).

Nicolas Sarkozy a recunoscut înfrângerea politică în alegeri şi a urat succes dovedit prin fapte noului Preşedinte. Nicolas Sarkozy şi-a asumat responsabilitatea acestei înfrângeri şi a promis că va rămâne alături de cetăţenii francezi. 

Un sondaj realizat imediat după desfăşurarea alegerilor prezidenţiale
 punea în evidenţă faptul că în opinia publică persistau aşteptările sociale şi că  peste 55% din cei întrebaţi afirmau satisfacţia pentru alegerea lui François Hollande ca preşedinte al Franţei (mult mai mare decât în anul 2007, când doar 51% din intervievaţi erau satisfăcuţi de alegerea făcută). Peste 85% din cei întrebaţi doreau reducerea rapidă a salariului Preşedintelui (salariu dublat în perioada lui N. Sarkozy), 73% doreau blocarea creşterii preţului benzinei, 71% optau pentru întoarcerea la vârsta de pensionare de 60 ani a celor care lucrau de la 18 ani, având 40 de ani contribuţie. Referitor la drepturile cetăţeneşti, doar 24% din francezi doreau ca străinii non-comunitari să aibă drept de vot la alegerile locale şi doar 26% se pronunţau pentru căsătoria cuplurilor de homosexuali. Majoritatea aşteptărilor francezilor se îndreaptau, aşadar, spre reducerea inegalităţilor sociale, electoratul de stânga şi cel de dreapta neavând opţiuni foarte diferite în această problemă. Sondajul realizat arăta, de asemenea, că programul electoral al lui François Hollande a fost perceput ca fiind de stânga, de 36% din cei chestionaţi şi doar 12% îl percepeau drept „foarte de stânga”. În acest context, era percepută ca posibilă deschiderea mai mare a noului guvern spre partidele de stânga şi ecologiste şi mai puţin spre partidele de centru.

Pe plan politic intern, principala provocare va fi câştigarea de către socialişti a alegerilor legislative ce se vor desfăşura între 10 - 17 iunie 2012. Principalul scop politic este obţinerea majorităţii în Adunarea Naţională, în Senat, socialiştii având deja majoritatea. Din această perspectivă, un interes deosebit prezentau principalele studii realizate după desfăşurarea alegerilor prezidenţiale. 
Conform datelor statistice
, în turul al doilea, electoratul de extremă-dreapta al lui Marine Le Pen a votat astfel: 14% pentru François Hollande, 61% pentru Nicolas Sarkozy şi 25% s-a abţinut sau a votat alb. Electoratul lui Fr. Bayrou a votat astfel: 29% pentru François Hollande, 41% pentru Nicolas Sarkozy şi 30% vot alb sau abţineri. În concluzie, se putea afirma că François Hollande a fos susţinut de cei cu vârste peste 60 de ani şi de cei cu vârste între 35-49 ani şi de cei tineri, de cei de stânga, dar şi de unii de dreapta  – ceea ce a pus în evidenţă o elasticitate electorală deosebită. 
Acelaşi fenomen a avut loc şi în cazul lui Nicolas Sarkozy, care a mobilizat electoratul său tradiţional de dreapta, dar şi din cei care se declarau de stânga, pierzând însă unii susţinători din anul 2007. Susţinătorii săi actuali au fost în principal comercianţi, meşteşugari, şefii de întreprinderi şi mai puţin electorat din clasele defavorizate, dezamăgite de rezultatele mandatul său prezidenţial. 

Specialiştii apreciau că, pentru a întelege mai bine aceste deplasări ale electoratelor este necesar a apela la metode de cercetare complexe. De foarte mult timp, în Franţa, analiza electorală a luat în considerare indicatorii sociologici clasici (sexul, vârsta, profesia, nivelul veniturilor), completaţi cu indicatori politici (votul anterior, apropierea partizană, orientarea stânga-dreapta). În paralel, geografia electorală a oferit date preţioase referitoare la votul urban, rural, votul teritorial. Mulţi specialişti afirmau că este important a reuni cele două perspective pentru a elabora noi ipoteze de lucru. În acest context, au fost elaborate studii electorale care au combinat cele două perspective. Noua segmentare electorală rezultată a combinat indicatorii socio-economici, demografici şi geografici, ceea ce a făcut posibil departajarea Franţei în câteva zone specifice: Franţa metropolitană (oraşele mari şi zonele periferice ale acestora), Franţa periferică
 (comune periurbane sau rurale, mici oraşe sau oraşe medii). 

Luarea în considerare a criteriilor sociologice statistice (proporţia municitorilor, salariaţi, rata şomajului, nivel venituri etc.) şi evolutive (exemplu, evoluţia muncitorilor în perioada 1999-2008) au permis, de asemenea, elaborarea unei concluzii generale, referitoare la la existenţafie a unei Franţe fragile social, fie a unei Franţe  integrate.

Conform acestor criterii combinate, s-au conturat patru tipuri de comunităţi: Franţa metropolitană mai întărită (25% din populaţie – formată din comune puternice din apropierea marilor metropole sau în apropierea lor – cartiere populare); Franţa periferică fragilizată (48% - formată din comune periurbane sau rurale, oraşe mici şi mijlocii fragile); Franţa periferică integrată (11%, formată din comune întărite şi integrate). Pe ansamblu, studiile au pus în evidenţă existenţa unei Franţe majoritar fragile, repartizată inegal pe teritoriu, cu menţiunea că  teritoriile fragile se situau mai ales în afara marilor metropole.

Analiza electorală arăta că, în anul 2007, Nicolas Sarkozy câştigase în Franţa întărită sau protejată (Franţa metropolitană întărită şi Franţa periferică protejată) de la periferia marilor oraşe (cu 10% mai mult decât Ségolène Royal) şi cu peste 20% mai mult decât Jean-Marie Le Pen). Tot Nicolas Sarkozy cucerise parţial şi Franţa metropolitană fragilă (ariile urbane populare) având peste 28%, reuşind să se apropie de Ségolène Royal (30,5%). În anul 2007, seducţia acestei zone a fost considerată o performanţă electorală deosebită. A treia zonă decisivă cucerită de Nicolas Sarkozy a fost aceea a Franţei periferice fragile, în comunele periurbane sau rurale, afectate de efectele globalizării (29% Sarkozy contra 25% Royal). Această zonă a fost decisivă electoral, întrucât reprezenta 48% din populaţia Franţei. Specialiştii au apreciat că aici s-a dat marea bătălie electorală, că acesta a fost locul unde au pierdut Ségolène Royal şi Jean-Marie Le Pen.

Pentru alegerile prezidenţiale din anul 2012, la o lună înaintea scrutinului se putea observa că Nicolas Sarkozy pierdea în Franţa periferică fragilă (.minus 4% faţă de anul 2007), acea Franţă care trăia la periferia marilor oraşe, în oraşele mici şi mijlocii sau în mediul rural. În anul 2012, în acea zonă, François Hollande domina cu 28,5% (+3 puncte) faţă de Nicolas Sarkozy. Această Franţă care se temea de globalizare (60%), care a crezut în Nicolas Sarkozy în 2007, nu mai era de partea lui (64% erau contra politicii lui Sarkozy). Datele cercetării arătau că lupta electorală decisivă s-a dat între un candidat socialist dominant în aceste zone, confruntat cu ascensiunea extremei drepte care a ajuns la 16% şi cu ascensiunea lui Jean-Luc Mélenchon. Între cele două tururi ale alegerilor, datele arătau că Franţa periferică fragilă părea a fi cea mai oscilantă, dar François Hollande avea un ascendent. Mobilizarea electorală în această zonă a devenit decisivă  pentru François Hollande (era necesar a trece la mai mult de 77% participare la vot).

Ruptura electorală s-a produs mai ales în legătură cu mizele economice şi sociale, mai importante decât cele legate de securitate sau imigraţie. În acele teritorii anterior preocupate de securitate, preocuparea esenţială a devenit şomajul masiv şi puterea de cumpărare.

Chiar înaintea desfăşurării alegerilor prezidenţiale, datele arătau că decisivă va fi aprecierea bilanţului preşedintelui, pe care 80% din aceşti locuitori estimau ca negativ (datorită creşterii economice insuficiente şi şomajului ridicat). În aceste teritorii, şomajul şi puterea de cumpărare au produs cea mai mare dezamăgire şi asupra lor s-au proiectat cele mai mari aşteptări. În această zonă a Franţei, 25% l-au susţinut pe François Hollande, în timp ce doar 12% au afirmat că voiau să fie reales Nicolas Sarkozy. Problemele legate de securitate au fost prezente (mai ales în Toulouse), dar au fost mai puţin importante decât în anul 2007.

În zonele periferice ale oraşelor mari, François Hollande avea un plus de 6% faţă de Nicolas Sarkozy (22%), având un scor mai ridicat decât Ségolène Royal în 2007. În aceste zone, problemele principale erau puterea de cumpărare, educaţia şi securitatea. Pe problemele insecurităţii, aici, Frontul Naţional avea cu peste 3% peste François Hollande.

În Franţa metropolitană întărită, Nicolas Sarcozy domina cu un plus de 5,5% în 2012, dar avea mai puţin ca acum 5 ani, când domina cu 10% adversarul său.

În zonele periferice integrate, François Hollande avea un scor electoral cu 4% peste scorul lui Nicolas Sarkozy (dar mai puţin ca în 2007 când diferenţa era de 10%).

În concluzie, studiile au arătat că în aceste alegeri prezidenţiale a avut loc descompunere a bazei electorale a lui Nicolas Sarkozy care nu a mai avut aceeaşi susţinere în mediile protejate ale Franţei, dar, mai ales, nu a mai avut votul Franţei populare.
Un alt studiu realizat imediat după alegeri
 arăta că în turul al doilea, electoratul de stânga s-a urbanizat, François Hollande câştigând în toate marile oraşe chiar şi în cele din sudul ţării, precum Marsilia, Nîmes, Perpignan sau Avignon, unde Nicolas Sarkozy câştigase în anul 2007. Dreapta a dominat oraşele mici şi medii, în timp ce Frontul Naţional dominase, în turul I, spaţiile rurale şi zonele periurbane. Din punctul de vedere al repartiţiei geografice a voturilor, rezultatele arătau o Franţă de vest care era dominant socialistă, cu excepţia regiunii Vendée sau Maine-et-Loire, iar, Franţa de est era dominată de  dreapta. François Hollande a câştigat, de asemenea, în sud-vest şi centrul Franţei. Stânga a reuşit să învingă mai ales în zonele desindustrializate ale ţării din nord, unde, în 2007, câştigaseră Nicolas Sarkozy şi Frontul Naţional.

Imediat după alegeri, François Hollande s-a angajat să îndeplinească sarcinile dificile ce îi revin şi să îşi servească patria. El a mai declarat că, de acum înainte, nu mai există două Franţe, ci o singură naţiune şi un singur destin. El a considerat că s-au manifestat prea multe fracturi, rupturi care au separat cetăţenii francezi. El a afirmat că, începând de acum, va lăsa să fie judecat de cetăţeni în funcţie de două criterii: justiţie şi tinereţe (cu referire la cele două şantiere politice prioritare). În primul discurs ţinut după preluarea puterii, F. Hollande a transmis încredere cetăţenilor francezi şi a reluat tema importanţei educaţiei, considerate arma realizării dreptăţii şi egalităţii republicane. El a anunţat că se va demarca de poziţia predecesorului său în ceea ce priveşte poziţia de hyper Preşedinte, încercînd să fixeze doar priorităţile guvernului, lăsând libertate de decizie premierului. Puterile statului vor acţiona simplu şi demn, cu imparţialitate. 


Primele măsuri anunţate de noul Preşedinte al Franţei au fost: reducerea cu 30% a remuneraţiei Preşedintelui şi a membrilor guvernului; mărirea, din 29 iunie, cu 25% a alocaţiei pentru începerea şcolii; blocarea pentru 3 luni a preţurilor carburanţilor; renegocierea pactului bugetar european; ieşirea la pensie la vârsta de 60 de ani a celor care au început munca de la 18 ani şi au cotizat 41,5 ani; fixarea unui decalaj de 1-20 a remuneraţiilor din întreprinderile publice şi oprirea revizuirii generale a politicilor publice (RGPP). În politica referitoare la imigraţie, noul preşedinte al Franţei este un politician care a propus crearea de tabere pentru romii din România. Tot cu referire la problema imigranţilor, Hollande şi-a exprimat intenţia de a introduce o dezbatere anuală în Parlament, pentru a stabili numărul de muncitori imigranţi, conform programului său politic. 


Pe plan european, principalele provocări vor fi, în principal, relaţiile cu Germania şi atitudinea lui François Hollande faţă de pactul bugetar, proiect iniţiat de predecesorul său, Nicolas Sarkozy şi de cancelarul Angela Merkel. După prima întâlnire dintre Angela Merkel şi François Hollande, precum şi la Consiliul European din luna mai, liderul francez s-a pronunţat pentru luarea unor măsuri economice şi politice în vederea creşterii economice în Europa. Comentatorii politici apreciau că pe Angela Merkel şi François Hollande “totul îi va apropia”
, principiile, mai întâi, conform cărora, într-o Europă unită, nimic nu este posibil dacă Franţa şi Germania nu se înţeleg; apoi, pragmatismul şi mai ales, criza politică din Grecia. Criza grecească face ca, summit-ul UE din iunie 2012 să devină încă o dată un summit grec şi să-i unească pe toţi liderii europeni, inclusiv pe A. Merkel şi F. Hollande, pentru rezolvarea acestei situaţii dificile. Analiştii apreciază că pactul bugetar pare că nu va fi renegociat ci va fi vorba mai degrabă de a se înţelege asupra unui pact de creştere structurală ale cărui linii mari au fost de altfel schiţate de François Hollande, atât pentru Europa cât şi pentru Franţa
. 
Pe 28 şi pe 29 iunie, cu ocazia summit-ului consacrat relansării creşterii economice, va fi momentul cînd François Hollande îşi va putea lansa argumentele în vederea a ceea ce el a numit iniţial “renegocierea pactului bugetar”.  Secretarul de stat al SUA, Hillary Clinton, a felicitat pe noul Preşedinte al Franţei, afirmând că acesta va reprezenta un mod de abordare politic diferit, susţinând mai mult creşterea economică şi crearea locurilor de muncă, decât austeritatea, punct de vedere afirmat şi de SUA. 

François Hollande, în vârstă de 57 ani, a început cariera profesională ca auditor la Curtea de Conturi a Franţei. În anul 1979, a aderat la Partidul Socialist şi a fost, din 1981, membru al echipei preşedintelui François Mitterand, apoi purtător de cuvânt al guvernului. În anul 1988 a fost ales deputat şi a devenit, în anul 1997, liderul Partidului Socialist. Din noiembrie 1997 şi până în noiembrie 2008, a fost prim-secretar al Partidului Socialist din Franţa. În anul 2001, el a fost ales primar al oraşului Tulle, funcţie pe care o ocupă de 7 ani şi în care a fost reales în anul 2008. În anul 2012 a fost ales preşedinte al Consiliului general din Corrèze. François Hollande era deputat al Adunării Naţionale pentru Departamentul Corrèze, funcţie pe care o ocupa din martie 1997. Pe 21 octombrie 2011, François Hollande a fost ales candidat la alegerile prezidenţiale din 2012, în urma alegerilor primare, cu un scor de 56,57% din voturi. Ulterior, el a reuşit să îl învingă în alegeri pe Preşedintele în exerciţiu, Nicolas Sarkozy.
Pe data de 15 mai 2012 s-a realizat transferul de putere către Preşedintele ales François Hollande, după ce, pe 10 mai, acesta a fost proclamat oficial Preşedintele Republicii, de preşedintele Consiliului Constituţional, Jean-Louis Debré. 
Imediat după preluarea puterii a fost anunţată componenţa noului guvern. Primul guvern paritar francez a fost format din 34 membri, 18 miniştri şi 16 miniştri delegaţi: 

- Primul-ministru - Jean-Marc Ayrault
Miniştrii:

- Laurent Fabius -  ministrul de externe 
- Vincent Peillon - ministrul educaţiei naţionale
- Christiane Taubira - ministrul justiţiei
- Pierre Moscovici – ministrul economiei, finanţelor şi comerţului exterior
- Marisol Touraine - ministrul afacerilor sociale şi sănătăţii
- Cécile Duflot  (partidul ecologist) – ministrul egalităţii teritoriilor şi locuinţei 
- Manuel Valls – ministrul de interne 
- Nicole Bricq – ministrul ecologiei, dezvoltării durabile,  şi energiei 

- Arnaud Montebourg – ministrul redresării productive 
- Michel Sapin – ministrul muncii, locurilor de muncă şi dialogului social 
- Jean-Yves Le Drian – ministrul apărării 
- Aurélie Filippetti – ministrul culturii şi comunicării 
- Geneviève Fioraso – ministrul învăţământului superior şi cercetării 
- Najat Vallaud-Belkacem – ministrul drepturilor femeilor (purtător de cuvânt al   guvernului)
- Stéphane Le Foll – ministrul agriculturii şi industriei agroalimentare 
- Marylise Lebranchu – ministrul reformei statului, descentralizării şi funcţiei publice 
- Victorin Lurel – ministrul teritoriilor de peste mări 
- Valérie Fourneyron – ministrul sporturilor, tineretului, educaţiei populare şi vieţii asociative 

Miniştrii delegaţi:

- Jérôme Cahuzac - ministrul delegat pe lângă ministrul economiei pe probleme de buget
- George Pau-Langevin – ministrul delegat pe lângă ministrul educaţiei, pe probleme de reuşită şcolară 
- Alain Vidalies – ministrul delegat pe lângă primul-ministru, responsabil de relaţiile cu Parlamentul 
- Delphine Batho – ministrul delegat pe lângă ministrul justiţiei  
- François Lamy – ministrul delegat  pe lângă ministerul egalităţii teritoriale
- Bernard Cazeneuve – ministrul delegat al afacerilor europene  
- Michèle Delaunay – ministrul delegat pentru persoanele vârstnice şi cu dependenţă 
- Sylvia Pinel - ministrul delegat cu probleme de turism şi artizanat 

- Benoît Hamon - ministrul delegat cu probleme de economie socială şi solidară 

- Dominique Bertinotti - ministrul delegat pe probleme de familie 

- Marie-Arlette Carlotti - ministrul delegat pe problemele persoanelor cu handicap  

- Pascal Canfin - ministrul delegat pe probleme externe legate de dezvoltare  
- Yamina Benguigui -  ministrul delegat pe probleme externe legate de francezii din străinătate şi francofonie ministre 
- Frédéric Cuvillier -  ministrul delegat al ministerului ecologiei pe probleme de transport şi economie maritimă 

- Fleur Pellerin -  ministrul delegat al ministerului redresării productive pe probleme de inovaţie şi economie digitală 

- Kader Arif -  ministrul delegat al ministerului apărării pe problemele veteranilor de război 
În perspectiva desfăşurării alegerilor legislative, alegerile prezidenţiale au arătat că forţele politice de stânga şi de dreapta se află foarte apropiate. UMP a stabilit ca o echipă să conducă viitoarea campanie, echipă formată din: François Fillon, Alain Jupé, Jean-François Copé. Ei consideră că ar fi un pericol pentru democraţie dacă forţele politice de stânga ar domina şi Parlamentul. În acest context, ei au cerut francezilor un vot pentru echilibrarea puterilor în stat. Socialiştii au replicat că până acum acest monopol al puterii nu a îngrijorat dreapta care, acum, paradoxal, devine apărătoarea democraţiei
. Din punctul lor de vedere, François Hollande ar avea nevoie de o majoritate parlamentară, necesară realizării marilor sale proiecte. Sondajele de opinie arătau că stânga va ieşi victorioasă şi în alegerile legislative (44% stânga, 32% UMP, 10% Frontul de Stânga şi 18% FN).

François Hollande a anunţat că, între 3 iulie şi 2 august, noul Parlamentul se va reuni în sesiune extraordinară şi va vota proiectul de finanţe de reîntoarcere la echilibru bugetar în anul 2017, reforma fiscală prin care se va institui impozitul de solidaritate pe avere (ISF), taxarea cu 75% a veniturilor mari (peste 1 milion anual) şi suspendarea TVA social. 
Pe 29 mai 2012 a început dialogul cu partenerii sociali şi se prevede organizarea, în luna iulie, a unei ample Conferinţe sociale pe teme sociale importante. 

